Kitab Sirah Nabi Yang Pertama Ditulis Dalam Bahasa Cina

Bendera berwarna-warni di perkarangan masjid, jemaah bergilir-gilir membacakan ayat-ayat suci Al-Qur’ān, asap setanggi pandan mengharumi dewan solat. Itulah antara cebisan-cebisan kenangan penulis semasa menerima jemputan menghadiri sambutan Maulidur Rasul (مولد الرسول) di Beijing pada tahun 2011. Di kalangan masyarakat Hui, hari ini dikenali sebagai Shèngjì Jié (圣纪节 / “Perayaan Mengenang Pendeta”).

Bukankah Rasūlullāh ﷺ itu Nabi? Mengapakah baginda dikenali sebagai Pendeta (圣人 Shèng rén / Sage) di China? Inilah salah satu keunikan istilah Islām di China. Sekiranya Confucius dijunjung sebagai Pendeta Agung (至圣人 / Great Sage) dari rantau timur, maka Nabi Muhammad ﷺ ialah Pendeta Agung dari rantau barat (西域至圣).¹

Konsep Nabi mahupun Rasūl tidak wujud dalam falsafah China. Maka, demi menyampaikan risalah Islām kepada rakyat majoriti Han Cina yang rata-ratanya menganut Konfucianisme, Taoisme, dan Buddhisme, para sarjana Hui menggunakan istilah-istilah Cina yang sedia ada agar mudah difahami.

Tambahan lagi, di zaman Dinasti Ming dan Qing, umat Islām tempatan berhadapan dengan cabaran identiti sebagai Muslim dan juga warganegara China. Selepas Zhu Yuanzhang mengusir kerajaan Monggol (Dinasti Yuan) dari bumi naga, sempadan negara ditutup dan kaum bukan-Han diwajibkan berasimilasi.² Daripada situlah, umat Islām tempatan beransur ansur dicinakan, baik dari segi pakaian, nama dan akhirnya bahasa ibunda. Begitu juga dengan Laksamana Zheng He. Hanya nukilannya dan aktivitinya yang mencerminkan pegangan Islāmnya.

Sirah Nabi Muhammad ﷺ yang pertama dalam Bahasa Cina sepenuhnya dinukilkan oleh Liu Zhi 刘智 (1669－1764), seorang sarjana Hui Muslim yang hidup di zaman awal Dinasti Qing. Dikatakan beliau mendapat ilham untuk menerbitkan kitab sirah selepas menziarahi makam Konfucius di Qufu, Provinsi Shandong.

Semasa mengunjungi perpustakaan keluarga Sai 赛 di Zhuxianzhen 朱仙镇, provinsi Henan, Liu Zhi berpeluang merujuk kepada kitab-kitab berbahasa Parsi untuk menulis Sīrah Nabawiyyah ini. Kitab-kitab Parsi ini disebut dalam pengenalan Sīrah sebagai 忒尔准墨 (Tè’ěr zhǔnmò).

Beliau menamakan Sīrah ini Zhisheng Shilu 至圣实录 yang bermaksud ‘Rekod Sahih Pendeta Agung’. Sebenarnya istilah Shilu 实录 hanya digunakan pada rekod-rekod diraja seperti Ming Shilu 明实录 dan Đại Nam thực lục 大南寔錄 (di Vietnam). Sungguhpun demikian, penggunaan istilah ini pada Sīrah tersebut dijustifikasikan dengan sebab Nabi Muhammad ﷺ adalah pemerintah Islām utama.

Kitab ini dibahagikan kepada beberapa bahagian:

Bab pertama hingga ke-3:

• meriwayatkan salasilah keturunan Rasūlullāh ﷺ, adat tempatan baginda, dan senarai isi kandungan.

Bab ke-4 hingga 18:

• meriwayatkan kisah-kisah perjalanan hidup Rasūlullāh ﷺ, kemuliaan akhlaqnya dan proses pembentukan ajaran Islām.

Bab ke-19:

• meriwayatkan sejarah, geografi, sosial, budaya negara-negara dan rantau-rantau majoriti Muslim di Asia Tengah, Asia Barat dan Afrika Utara. Lampirannya memaparkan catatan-catatan Cina termasuk kisah pelayaran Laksamana Zheng He dan batu-batu bersurat masjid China terhadap hubungan China dengan Muslim, pandangan terhadap Islām dan sajak pujian terhadap Rasūlullāh ﷺ oleh para Maharaja Dinasti Ming dan Qing.

Bersesuaian dengan sistem kronologi rekod diraja, setiap peristiwa penting diiringi tarikhnya mengikut tafsiran pengiraan Liu Zhi:

• Keputeraan Muhammad ﷺ jatuh pada senja 12 RabīʿulʾAwwal bersamaan dengan kalendar Cina malam 13 haribulan 11, tahun
（南梁武帝中大同元年十一月十三日）.³
[Tarikh moden: Jumaat 21 Disember 546M]

• Pengisytiharan Muhammad ﷺ sebagai Rasūl Allāh jatuh pada 12 RabīʿulʾAwwal bersamaan dengan kalendar Cina 13 haribulan 8, tahun ke-6 Kaihuang, zaman Maharaja Wen Dinasti Sui（隋文帝开皇六年八月十三日）. ⁴

[Tarikh moden: Ahad 1 September 586M]
• Pembukaan Kota Makkah jatuh pada bulan Ramaḍān tahun 7 Hijrīah bersamaan dengan kalendar Cina bulan 7, tahun ke-2 Linde, zaman Maharaja Gaozong Dinasti Tang (唐高宗麟德二年乙丑七月). ⁵

[Tarikh moden: Ogos/September 665M]

Mungkin buat pertama kali juga, nama-nama sahaba Rasūlullāh ﷺ ditransliterasikan ke dalam Bahasa Cina, seperti Khadijah dieja Hèdǐ’chè 赫底彻.⁶

Yang menariknya dalam manuskrip bersejarah ini, kisah Nabi mengutuskan Saʿd ibn Abī Waqqās dan 4 sahaba lain pergi menghadap Maharaja China untuk menyampaikan risalah Islām dijumpai dalam kronologi bertarikh tahun 2 selepas Allāh melantik Nabi, bersamaan dengan tahun ke-7 Kaihuang, zaman Maharaja Wen Dinasti Sui (隋文帝开皇七年) yakni tahun 587M.⁷ Dilihat daripada sudut gaya bahasanya, China dieja Chìní 赤尼.

Sebutan ini berasal daripada Bahasa Parsi Pertengahan iaitu Chīnī چین, manakala nama Saʿd dieja Sài’ěrdì Wògē’shì 赛尔弟斡歌士. Mengapa kisah ini disusun dalam zaman awal Rasūlullāh ﷺ, hanya Allāh ﷻ Maha Mengetahui. Namun yang pasti, Saʿd sebenarnya dilahirkan pada tahun 595M.

Sungguhpun Sīrah ini terdapat banyak kesilapan fakta (semoga Allāh ﷻ mengampunkan kecuaian Liu Zhi dan meredhai usahanya), namun tidak dinafikan ia adalah suatu usaha Dakwah penting di bumi naga. Malah, keindahan gaya bahasa Liu Zhi dalam meriwayatkan perjalanan hidup Rasūlullāh ﷺ menarik minat Maharaja Qianlong, yang kemudian berkenan menurunkan cap diraja Yùlǎn (御览, yakni “telah dibaca dengan perkenan Maharaja”) pada Sīrah tersebut.⁸

Peristiwa perkenan diraja ini sebenarnya berlaku selepas Insiden Hai Furun (海富润案) pada tahun ke-47 Qianlong (1782), di mana seorang Hui Muslim bernama Hai Furun 海富润 dituduh memiliki buku-buku yang menghina Maharaja (baca: mengancam keselamatan negara) oleh Gabenor Provinsi Guangxi bernama Zhu Chun 朱椿 sehinggakan Hai Furun dihukum penjara. Di kala siasatan, Yuan Guozuo 袁国祚 (cucu kepada Yuan Ruqi 袁汝琦, anak murid Liu Zhi) bergegas ke Beijing walaupun penuh keuzuran dirinya.

Beliau merayu kepada Kementerian Hal Ehwal Istana (内务府) di Kota Larangan untuk mempersembahkan kitab Sīrah Nabawiyyah ini kepada Maharaja Qianlong. Selepas diteliti isinya di samping berpuas hati bahawa tiada sebarang unsur derhaka dalam kitab-kitab Islām, serta didorongi hasrat ingin mendamaikan masyarakat Muslim, Maharaja Qianlong berkenaan mengurniakan perkenan cap mohor Yulan terhadap Sīrah Nabawiyyah ini bersama-sama titah menegur sikap Islamophobia tersebut.⁹

Kitab ini mula siap disunting oleh Liu Zhi semasa beliau dalam usia 50an pada 1725 tahun ke-3 Yongzheng Dinasti Qing (清雍正三年). Ia mula dicetak beberapa kali oleh Yuan Guozuo terutamanya pada zaman Maharaja Qianlong selepas Insiden Hai Furun. Sekali lagi pada zaman Maharaja Daoguang, Tongzhi dan Guangxu, kitab ini diterbitkan dan biasanya dicetak oleh masjid-masjid. Menyelusuri tahun ke-4 Republik China (民国四年/1925), ia diulang cetak oleh Ma Fuxiang 马福祥. Setelah tertubuhnya Republik Rakyat China, edisi terkini diterbitkan oleh Persatuan Islām China (中国伊斯兰教协会) pada tahun 1984.

Malah, ia turut diterjermahkan ke dalam Bahasa Inggeris pada tahun 1921 oleh penginjil British bernama Isaac Mason (1870-1939) dan diberi tajuk ‘The Arabian Prophet: A Life of Mohammed from Chinese Sources’. Ia diterbitkan oleh Shanghai Commercial Press.
Sesungguhnya, kitab Tianfang Zhisheng Shilu 天方至圣实录 ini merupakan suatu kejayaan bagi umat Islām di China dalam memperkasakan jati diri agama dan bangsanya di bumi naga di samping melengkapi kitab-kitab Islām berbahasa Cina lain.

Tidak terhenti begitu sahaja, ia adalah tanda usaha umat Islām China menghadapi Islamophobia dalam tanah airnya. Tidaklah keterlaluan untuk dinyatakan, sejarah insiden Hai Furun berulang lagi dengan insiden penghinaan Nabi di Perancis baru-baru ini. Sebaiknya kita sebagai Ummah harus berdepan dengan isu ini dengan memperbanyakkan perkongsian khabar baik daripada Nabi penuh Rahmat Allāh ini setelah baginda bersabda, “بَلِّغُوا عَنِّي وَلَوْ آيَةً” (Sampaikanlah kalian daripadaku walaupun sepotong ayat).¹⁰
Inilah kemuliaan Nabi Muhammad ﷺ, yang juga merupakan moyang kepada Laksamana Zheng He melalui Gabenor Yunnan Sayyid Ajall Syamsudin（赛典赤·赡思丁）. ¹¹

𝑳𝒆𝒈𝒂𝒔𝒊 𝒁𝒉𝒆𝒏𝒈 𝑯𝒆 ~ 鄭和之遺 ~ لڬسي چيڠ هو
ᴡᴡᴡ.ғᴀᴄᴇʙᴏᴏᴋ.ᴄᴏᴍ/ʟᴇɢᴀsɪᴢʜᴇɴɢʜᴇ
.
RUJUKAN:

(1) Liu Zhi, Tianfang xingli, Root Classic 4: 86 in Ibid., 141-142.
(2) Jiang Yonglin (penterjermah), The Great Ming Code: Da Ming lü, Chapter 3: Laws on Revenue, Section 3: Marriages, Article 122, University of Washington Press, 2005, hlm 88
(3) 天方至圣实录 卷之五
Liu Zhi, Tianfang Zhisheng Shilu, Zhongguo Yisilanjiao Xiehui, Beijing, 1984, hlm 88
(4) 天方至圣实录 卷之七
Ibid, hlm 113
(5) 天方至圣实录 卷之十三
Ibid, hlm 231
(6) 天方至圣实录 卷之七
Ibid, hlm 117
(7) 天方至圣实录 卷之七
Ibid, hlm 120
(8) M.A. Aldrich & Lukas Nikol, The Perfumed Palace: Islam’s Journey from Mecca to Peking, Garnet Publishing Limited, 2010, hlm 16
(9) 乾隆年間一起波及鎮江回族的「文字獄」，每日頭條，2016年8月9日，https://kknews.cc/history/3a52mo.amp，dicapai 29 Okt 2020.
(10) Hadis riwayat Imam al-Bukhari (3461) dalam Sahih-nya.


Kenapa Manusia Bersin?

Bersin adalah satu cara tubuh mempertahankan diri daripada bahan yang merengsa atau iritasi hidung. Ianya berlaku secara semulajadi.

Partikel asing atau bendasing yang berada dalam dalam rongga pernafasan akan dikeluarkan melalui bersin. Ini untuk menghalang bendasing itu masuk lebih jauh kedalam tubuh.

Apabila bendasing memasuki hidung anda, ia akan berinteraksi dengan bulu hidung (nose hair) dan kulit halus yang melapisi saluran hidung anda. Satu maklumat akan dihantar ke otak dan secara semulajadi, tubuh akan bereaksi.

Contoh paling mudah, kita akan bersin bila menumis cili. Cili mengandungi bahan kimia semulajadi punca pedas iaitu capsaicin. Partikel ini akan merengsa bahagian hidung manusia.

Selain itu, manusia juga bersin apabila berada dikawasan yang berdebu atau berhabuk. Ini disebabkan bendasing iaitu habuk atau debu tu memasuki hidung.

Untuk sesetengah orang yang mempunyai alergi atau alahan kepada sesuatu, ianya juga boleh menyebabkan bersin. Antaranya ialah alahan terhadap debunga tumbuhan atau bau kulat.

Lain pula yang jadi bila seseorang mengalami selsema atau kesejukan. Bahagian saluran hidung akan dipenuhi cecair (mucus) dan tersumbat. Tubuh akan cuba menyingkirkan cecair yang memenuhi saluran itu.

Ada juga manusia yang bersin bila terkena cahaya matahari atau cahaya terang. Fenomena ini dipanggil reflek bersin solar (photic sneeze reflex). Ini penyakit keturunan, dihidapi kira-kira 17-35 peratus daripada populasi dunia. Kita mungkin tak perasan sebab bersin adalah satu kelaziman.

Rekod dunia dipegang oleh Donna Griffiths, mengalami bersin selama 978 hari. Dia bersin secara berterusan daripada 13 januari 1981 sehingga 16 september 1983.

Pernah dengar tentang jantung terhenti bila manusia bersin? Benda ni tak betul. Degupan tidak berhenti, cuma saluran pada jantung menyempit. Manusia juga akan menarik nafas panjang sebelum bersin.

Mata akan ditutup secara reflek semulajadi bila anda bersin. Ini untuk menghalang bendasing yang keluar melalui bersin memasuki mata. Titisan cecair yang mengandungi kuman dan bakteria boleh menyebabkan kerengsaan/ iritasi pada kornea mata.

Pernah cuba bersin sambil celik mata? Saya tak pernah…

Tahukah anda sekali kita bersin, lebih 100,000 titisan cecair (droplets) akan melayang keluar daripada hidung? dan kelajuan udara bertitisan ini adalah 160 kilometer/jam.

Titisan cecair ini turut mengandungi virus, bakteria dan kuman yang terkandung dalam tubuh kita. Sebab tu kita boleh dengar seseorang mengalami demam selsema bila dekat dengan seseorang yang selsema. Seorang pesakit Tuberculosis menyebarkan kuman apabila bersin. Paling terbaru, wabak virus corona yang melanda dunia.

Kalau nak bersin ditempat awam tu, tutuplah mulut.

Kalau ada sapu tangan, guna sapu tangan untuk tutup mulut. Kalau tak ada, boleh tutup guna tangan. Tapi pastikan basuh tangan lepas bersin, ataupun bersihkan tangan guna sanitasi tangan.

Lepas tutup guna tangan, jangan pegang merata pula. Nanti melekat cecair tu dekat tempat kita pegang, orang lain pula pegang benda tu.

Tutup mulut guna belakang siku pun boleh. Tutup mulut guna leher baju pun boleh. Nak masukkan kepala terus dalam baju pun boleh.

Bila nak bersin, jauhkan diri dari orang. Tundukkan kepala ke bawah, jangan dongak tinggi pula.

Asalkan cecair bersin tu tak tersembur ke muka orang.


Guan Yu – Panglima Perang Yang Tidak Terkalahkan

Guan Yu (Bahasa Cina: 关羽), adalah seorang pahlawan yang sangat hebat dan dikagumi. Kisah Guan Yu sehingga hari ini, menimbulkan rasa kekaguman yang tidak berbelah bagi akan kewujudan figura yang hari ini disembah sejak zaman Dinasti Sui sebagai Tuhan dan Dewa oleh pelbagai agama dan kepercayaan di cina seperti ajaran pagan Cina, Confucian, Taosime dan Buddha.

Namun, sejarah Guan Yu sehingga diidolakan oleh rakyat cina bukanlah sebuah kisah yang mudah untuk dihadamkan, pelbagai sejarah yang terpaksa dihadapi oleh Guan Yu dalam memperoleh penghormatan yang sedemikian rupa dalam sejarah. Rekod-rekod sejarah seperti di bawah menceritakan mengenai siapakah Guan Yu kepada kita.

Pahlawan yang telah bersama-sama dengan Liu Bei dan Zhang Fei bersumpah agar sentias abersama sebagai adik beradik tidak sedarah ini menyaksikan kepada kita sebuah kisah yang dimulakan di Ladang Peach, taat setia sumpah yang membawa kepada sebuah persahabatan. Kematian Guan Yu adalah di tangan Sun Quan apabila kekalahan teruk Shu di tangan Wu sehingga menghilangkan wilayah Shu hampir 1/3.

1. Ketika di Pertempuran Sishui, dunia menyaksikan bagaimana buat pertama kalinya Guan Yu menempah namanya dalam sejarah dunia apabila berjaya menyewaskan Hua Xiong, seorang jeneral tentera yang berkhidmat di bawah Lu Bu dan antara jeneral perang Lu Bu yang boleh dikatakan setaraf dan hampir sekuat Lu Bu sendiri.

Diceritakan bahawa ketika di Pertempuran Sishui, Pakatan Guangdong yang didirikan oleh warlord-warlord seluruh China melawan kejahatan Dong Zhuo dan ketiraniannya hampir sahaja dimalukan oleh Huang Xiong apabila seorang demi seorang jeneral perang mereka di bawah warlord berbeza dikalahkan oleh Hua Xiong.

Maka diceritakan bahawa Guan Yu, yang ketika itu hanyalah berpangkat rendah di bawah Liu Bei, telah sukarela mencabar Hua Xiong. Kata Guan Yu ketika itu, kalau dia tidak mampu mengambil kepala Hua Xiong, maka dia sedia mati. Menakjubkan… jeneral perang yang telah menewaskan hampir belasan jeneral perang yang lain mati di tangan Guang Yu.

2. Lu Bu, seorang pahlawan terhebat dalam sejarah China, dikatakan setaraf dengan beberapa orang jeneral perang lain dalam sejarah China dan dunia yang memang hebat, hampir sahaja memalukan pakatan Guang Dong dalam Pertempuran Di Benteng Hulao.

Seperti Hua Xiong, Lu Bu telah mencabar seorang demi seorang jeneral Pakatan Guang Dong untuk berdepan satu lawan satu dengannya, dan semuanya berjaya ditewaskan oleh Lu Bu sendiri. Hampir belasan semuanya dan semuanya tewas di tangan Lu Bu.

Kemudian, sahabat Guan Yu iaitu Zhang Fei mencabar Lu Bu, dan pertempuran itu berlanjutan sehingga ke serangan ke 50 dan kemudian Guan Yu menyertai Zhang Fei bertempur dengan Lu Bu, sehinggalah disertai oleh Liu Bei dan tiga orang ini saling bertempur sehinggalah pada satu saat, Lu Bu akhirnya menyerah dan sempat lari dari medan pertempuran.

3. Ketika di Pertempuran Boma dan Kubu Yan, diceritakan bahawa Guan Yu yang ketika itu berkhidmat di bawah Cao Cao kerana menyangka rakannya Liu Bei yang kalah perang dengan Cao Cao mati kemudiannya telah mencatatkan sebuah lagi kejayaan.

Diceritakan bahawa Yan Liang dan Wen Chou, dua harimau yang telah berkhidmat di bawah Yuan Shao, musuh Cao Cao ketika itu untuk mencabar semua pahlawan terbaik yang dimiliki oleh Cao Cao. Tetapi semuanya tewas, dan tidak mampu untuk bertempur dengan dua orang jeneral perang hebat ini sehinggalah dtaangnya Guan Yu sendiri yang bertempur dengan dua orang jeneral perang ini serentak. Ajaibnya, Guan Yu mampu memenangi pertarungan dengan dua orang harimau Yuan Shao sekaligus membantu Cao Cao untuk mengalahkan Yuan Shao dalam peperangan.

4. Antara kisah lagenda melibatkan Guan Yu bagaimana ketika berita mengenai Liu Bei dan sahabatnya Zhang fei masih hidup menyebabkan Guan Yu berpaling tadah daripada Cao Cao dan mahu mencari Liu Bei sambil membawa isteri Liu Bei.

Cao Cao yang pada asalnya meretsui tidnakan Guan Yu kembali ke sahabatntya Liu Bei kemudian bertukar arah dan mengarahkan setiap jeneral yang berjaga-jaga di lima buah banteng yang perlu dilalui oleh Guan Yu untuk membunuh Guan Yu kalau berjumpa dnegannya.

Perjalanan Guan Yu ini sangat epik ditelusuruinya apabila seorang diri sambil menjaga isteri sahabatnya, Guan Yu terpaksa berdepan dengan sekurang-kurangnya 2000 orang askar di setiap banteng bersama seorang jeenral perang yang sangat hebat. Dan ajaibnya, Guan Yu berjaya melepasi kesemua halangan tersebut.

5. Ketika dijemput oleh Kerajaan Wu untuk menghadiri jamuan yang sebenarnya dibuat untuk membunuh Guan Yu, berbekalkan sebuah senjata yang membentuk sebuah mata pisau sebesar lengan manusia yang diikat pada sebatang kayu, Guan Yu menghadiri jamuan itu seorang diri sambil diapit oleh pahlawan-pahlawan hebat Kerajaan Wu tanpa gentar.

Guan Yu mengetahuinya lalu berjaya keluar hidup-hidup apabila berjaya menangkap strategis hebat kerajaan Wu iaitu Lu Su, sehingga dia berjaya jauh daripada kem Wu lalu melepaskan Lu Su untuk kembali.

6. Semasa Pertempuran Fancheng, Guan Yu telah cedera di lengan oleh busur anak panah yang disalut dengan racun. Hanya kemudian, seorang doktor terkenal bernama Hua Tuo datang ke kem Guan Yu dan menawarkan untuk menyembuhkan lengan Guan ini. Hua Tuo mengesahkan bahawa racun itu telah meresap melalui daging ke dalam tulang dan dia perlu melakukan pembedahan pada lengan Guan Yu.

Dia juga memberitahu bahawa Guan Yu Guan mesti ditutup mata dan tangannya perlu berada di sebuah tempat ketika pembedahan di jalakankan, tetapi Guan Yu memberitahu Hua Tuo ianya terlalu menyusahkan dan mahukan Huo Tuo melakukan pembedahan di dalam biliknya yang kebetulan dihadiri oleh Ma Liang. Hua Tuo membelah daging pada lengan Huan Yu sehingga mendedahkan tulang, kemudian membuang racun pada tulang dan dijahit luka.

Hebatnya. Guan Yu langsung tidak menunjukkan sebarang tanda sakit dan terus bermain dengan Weiqi dengan Ma Liang semasa pembedahan. Beliau mengucapkan terima kasih Hua Tuo untuk penyembuhan tangannya dan mahu memberi ganjaran kepada doktor tetapi Hua Tuo menolak.


Saudi Game Of Thrones

Dalam masa sebulan saja, Arab Saudi tiga kali menjadi headline: menari pedang dengan Trump, memboikot Qatar dan menabalkan Putera Mahkota baru.

Tahu Saudi ramai haters. Tapi dalam analisis politik, kita perlu menilai setiap tindakan secara objektif dan rasional. Setiap langkah Raja Salman bukan saja-saja tapi ada matlamatnya. Inilah yang dinamakan sebagai percaturan kuasa.

Di negara monarki mutlak seperti Saudi, orang yang paling berkuasa selepas raja adalah putera mahkota (wali al-ahd). Raja Salman sudah berumur 81, ini bermakna kebarangkalian putera mahkota baru, Muhammad bin Salman (berumur 31) untuk menjadi raja Saudi amatlah tinggi.

Muhammad bin Nayef (berumur 57), putera mahkota yang dibuang adalah anak saudara Salman. Ayahnya Nayef adalah adik Salman dari ibu yang sama, Hassa al-Sudairi.

Oleh kerana kedua-dua watak utama bernama Muhammad, maka saya guna MBS dan MBN bagi mengelakkan kekeliruan. MBS tu putera mahkota baru, MBN tu yang lama.

Dalam kerabat Saudi yang besar (ayahanda Salman iaitu Raja Abdulaziz mempunyai 22 orang isteri dan 36 orang anak), MBN ni kira orang sendiri Salman juga. Malah hubungan 7 adik-beradik yang beribukan Hassa al-Sudairi memang akrab, sampai orang gelar mereka sebagai “Tujuh Sudairi” (السديريون السبعة).

Kalau Salman bertindak semata-mata pilih bulu, maka dia tak bijak.

Saiz kerabat Saudi yang besar mewujudkan banyak “parti” di kalangan adik-beradik anak Abdulaziz. Semua nak kuasa. Ikut tradisi, raja sepatutnya mengutamakan adik-beradik yang masih hidup dalam melantik putera mahkota.

Soal waris kalau tak diurus dengan baik akan membawa kepada perbalahan antara adik-beradik, seperti yang berlaku di antara Khalid dan Fahd selepas kemangkatan Raja Faisal pada tahun 1975.

Jadi kenapa Salman nak buang MBN?

Salman dah pernah memecah tradisi pada April 2015. Ketika itu Salman buang adiknya (tak sama ibu) Muqrin bin Abdulaziz dan menaikkan anak saudaranya MBN, menjadikan MBN putera mahkota pertama dari generasi cucu Abdulaziz.

Muqrin dibuang kerana ibunya, Baraka berasal dari Yaman. Masa tu Saudi dah sebulan mengisytiharkan perang ke atas Houthi di Yaman. Muqrin membantah perang di Yaman. Maka Salman buang terus duri dalam daging ini.

Motif kali ini pun kerana geopolitik: geopolitik semasa yang melibatkan Saudi-Qatar-Iran. Dan geopolitik di negara Teluk Parsi tidak dapat lari daripada politik kabilah (“tribal politics”).

Ibunda MBN, Al-Jawhara berasal dari kabilah Jiluwi (جلوي) yang berkuasa di kawasan Qatif sebelah timur Saudi. Qatif ni majoriti Syiah dan pro-Iran. Situasi Qatif menjadi kritikal sejak Arab Spring sehingga Salman menghukum bunuh Ayatollah al-Nimr di Qatif yang sangat lantang membidas kerajaan Saudi.

Kabilah Jiluwi kira abang long kawasan di Qatif. Tambahan pula gabenor Qatif sekarang, Saud bin Nayef adalah adik MBN. Senang kan kalau MBN nak sabotaj Raja Salman sekarang? Lagi-lagi MBN dan ayahnya Nayef sudah memegang Kementerian Dalam Negeri selama 42 tahun, segala perisikan ada di tangannya.

Ibunda MBS, Fahda pula berasal dari kabilah Ajman (عجمان) yang berpengaruh di UAE. Dengan itu MBS berkamcing sangat dengan UAE. MBS dan putera mahkota Abu Dhabi, Muhammad bin Zayed digelar duo MBS-MBZ yang berganding bahu dalam Perang Yaman. Malah MBS menyanjung MBZ (berumur 56) sebagai mentor.

Pertabalan MBS sebagai putera mahkota akan menambah kukuh blok Saudi-UAE-Bahrain untuk terus memulaukan Qatar. Kalau bahasa diplomatik ia dipanggil “cement the relationship”.

Sebelum naikkan MBS, Raja Salman dah payung anaknya siap-siap. MBS diberi jawatan Menteri Pertahanan, jadi MBS boleh tunjuk hero dalam Perang Yaman dan menjadi “poster boy” melawan Syiah. Projek IPO syarikat Aramco juga diketuai oleh MBS. Pada masa yang sama, Salman melantik adik kandung MBS, Khalid bin Salman sebagai Duta Saudi ke Amerika.

Kuasa tentera, wang, “networking” semua dah ada, maka Raja Salman tidak ragu-ragu untuk bertindak semalam untuk memelihara percaturannya.

Realiti politik sebenarnya tak jauh berbeza dengan cerita Game of Thrones. Cantas-mencantas dan sailang-menyailang adalah lumrah politik. Lambat sesaat pun anda akan dikorbankan. Pemimpin kena bijak mengatur langkah, bukan duduk ajak debat saja.

Bacaan lanjut dari dua pakar politik keluarga Banu Saud:
Joseph Kechichian, Succession in Saudi Arabia (2001)
Toby Matthiesen, The Other Saudis (2014)

(Kredit kepada Jacky Daniel Li dari Hong Kong yang memberi pencerahan tentang kabilah ibu MBS dan MBN)

#realpolitik
#HikayatTigaMuhammad


Kosher: Makanan Halal Versi Yahudi

Kosher= Halal
Treif= Haram
Halakha= Syariat
Schechita= sem.beli.han/al-Zabihah
Schochet= Penyembelih/ al-Zabih

Kosher adalah dari kata dasar Kasher (כָּשֵׁר) yang bererti “fit” and “proper”. Sub-Halakha yang ditekankan agama Yahudi adalah Kashrut (hukum dan undang-undang pemakanan) yang sering disebut di dalam Leviticus dan Deuteronomy.

Pemakanan yang bercanggah dengan prinsip Kosher disebut sebagai Treif (טרײף) iaitu seumpama hukum Haram.

Pemakanan Kosher adalah pemakanan halal versi ajaran Yahudi. Penekanan makanan Kosher di dalam ajaran Yahudi amatlah ketat dan rumit berbanding syariat Islam.

Orang Yahudi ditegah untuk memakan babi, unta, burung unta, binatang rodensia, bangkai, binatang pemangsa dan apa jua makanan yang boleh mendatangkan mudarat untuk kesihatan. Bahkan buah-buahan dan sayuran juga perlu dipastikan kebersihannya agar tidak wujud ulat di dalamnya.

Untuk haiwan akuatik pula orang Yahudi hanya dibenarkan untuk memakan binatang yang mempunyai insang dan sisik sahaja iaitu ikan. Manakala, binatang seperti udang,kerang, ketam dan binatang dua alam adalah dilarang.

“These may ye eat of all that are in the waters: whatsoever hath fins and scales in the waters, in the seas, and in the rivers, them may ye eat” [Leviticus 11:9]

“And all that have not fins and scales in the seas, and in the rivers, of all that swarm in the waters, and of all the living creatures that are in the waters, they are a detestable thing unto you,” [Leviticus 11:10]

Bagi binatang seperti lembu, kambing, rusa, kijang, ayam dan burung pula adalah binatang yang dikategorikan sebagai binatang kosher.

Makanan berasaskan tenusu seperti keju, yogurt dan lain-lain mestilah dari binatang kosher. Dan tidak boleh dicampurkan makanan tenusu dengan daging kosher dalam satu masakan. Sekiranya mereka minum susu, atau makan keju pada waktu pagi, mereka hendaklah menunggu paling lama 6 jam sebelum memakan daging Kosher.

Schechita (se.mbe.lihan/al-Zabihah)

S.embe.lihan orang Yahudi mempunyai tatacara yang sangat ketat. Syarat-syaratnya adalah:

Mestilah dari kalangan lelaki Yahudi dewasa yang terlatih dan diiktiraf kepakarannya dalam bidang se.m.beliha.n. Syarat yang lain pula Schochet mestilah seorang lelaki Yahudi yang “soleh” dan “alim” (dalam bab Kashrut).

Mestilah cukup umur, tidak cacat dan berpenyakit. Haiwan yang hendak di.sembe.li.h mestilah dalam keadaan hidup dan sedar. Penggunaan taser dan alat renjatan elektrik adalah ditegah.

Pisau se.mb.eli.han mestilah melalui proses ritual yang disempurnakan oleh Rabbai dengan membaca doa tertentu. Bacaan “Blessing” itu dibaca ketika rabbai melalukan jari jemari di setiap sisi pisau ianya bertujuan untuk meletakkan keberkatan pada pandangan mereka.

Pisau mestilah tajam, tidak sumbing, tidak bercalar dan tidak pendek dari leher binatang se.mb;elih.an. Penggunaan pisau dapur biasa tidak dibenarkan. Ia mestilah pisau yang sudah disediakan oleh rabbai ataupun schochet.

S.emb.elihan umat Islam juga dituntut untuk membaca tasmiyyah “Bismillah Allahuakbar” ketika hendak menyembelih binatang.

Begitu juga, ajaran Yahudi. Lafaz tasmiyyah turut wujud di dalam Schechita (se.mb.elihan) orang Yahudi. Sebelum s.em.bel.ihan Schochet (Penyembelih) akan membaca bacaan tertentu iaitu:

“Bismillahi akibah” mirip dengan “Bismillah Allahuakbar”. Namun penggunaan tasmiyyah ini hanya wujud dalam sesetengah mazhab Yahudi yang tradisional seperti mazhab Sadusi atau ( Jews Ultra Orthodox).

Bacaan tasmiyyah yang biasa diamalkan hingga ke hari ini adalah:

“Semoga dirahmati Adonai (Nama lain bagi Tuhan menurut Yahudi). Tuhan sekalian alam yang menyucikan kami dengan perintah-Nya dan memerintahkan kami dengan schecita (s.embe.lihan) yang sebenar.”

Tasmiyyah s.embe.lihan Yahudi ini hanya dibacakan sekali sahaja untuk binatang-binatang yang bakal dise.mbe.lih. Misalnya ada 50 ekor kambing hendak disem.be.lih, maka kambing yang pertama sahaja akan dibacakan tasmiyyah. Manakala, kambing kedua, ketiga dan terakhir hanya melalui proses s.em.be.lihan sahaja tanpa perlu diulangkan semula lafaz tasmiyyah.

Sebelum se.mbelihan, leher haiwan yang hendak dise.mbelih akan dibasuh dengan air terlebih dahulu. Bertujuan untuk menghilangkan kotoran dan memudahkan proses se.m.belihan agar tidak terhalang dengan kotoran yang melekat di sekitar leher haiwan tersebut.

Sekali semb.elihan sehingga memutuskan urat Merih, urat Halkum dan urat Wadajayn (Arteri Karotid dan Vena Jugulum). Sekali se.mbeli.han itu juga adalah sebagaimana dianjurkan syariat Islam iaitu agar tidak menyeksa haiwan sem.belihan tersebut.

Sekiranya kepala binatang terputus usai sem.be.lihan, status haiwan itu akan jatuh hukum Treif (haram) untuk dimakan. Berbeza dengan Fiqh Islam khususnya mazhab Sya’fie hukumnya hanya sekadar makruh, se.mbe.lihan pula halal untuk dimakan.

Pasca Sem.be.ihan

a.) Organ dalaman haiwan akan diperiksa terlebih dahulu, sekiranya terdapat tanda-tanda kerosakan organ yang menunjukkan haiwan se.mb.elihan tadi berpenyakit. Jatuh hukum Treif dan tidak lagi mencapai status Kosher.

b.) Daging akan direndam di dalam air garam, untuk mengeluarkan saki-baki darah.

Penggunaan daging Kosher dalam masakan pula adakalanya melibatkan arak. Ini kerana arak bagi Yahudi bukanlah haram bahkan dianggap halal kerana berasal dari buah-buahan.

Faedah

Pengajarannya orang Yahudi juga menitik-beratkan soal pemakanan halal versi mereka. Apatah kita sebagai umat Islam yang sememangnya wajib untuk mematuhi hukum halal dan haram dalam pemakanan.

Masih ramai di antara umat Islam di Malaysia, hanya melihat babi sebagai satu-satunya pengharaman dalam pemakanan.

Sedangkan masih lagi ramai antara kita menganggap makanan yang dibeli dengan duit haram seperti riba, rasuah, curi masih lagi halal.

Ada juga yang sanggup makan di kedai non-muslim yang sudah diketahui unsur syubhah dan haram dalam masakan mereka.

Ada juga orang yang menjual binatang se.mbe.lihan dari hasil curi kepada orang ramai.

Bahkan hari ini generasi muda, tanpa segan silu minum arak dan berbangga dengannya di media sosial.

Semoga bermanfaat dan mengetuk jiwa umat Islam yang masih jahil tentang hukum-hakam agamanya agar kembali ke jalan Allah S.W.T.

Allah bizi yardim etsin
Allah selamatkanlah kami


Kejelitaan Melayu Perak Pada Pandangan British

Dalam tulisannya ‘Malay Sketches’, Frank Swettenham ada menggambarkan kecantikan dan keindahan personaliti seorang wanita bangsawan Melayu di zamannya.

Watak wanita berdarah raja itu dinamakan Raja Maimunah. Ia digambarkan sebagai yang berikut:

“Kulitnya amat cerah, bertubuh kurus namun bentuknya sungguh mempesonakan, dengan tangan dan kakinya yang kecil, berwajah bujur sireh dan dan mata yang indah, berkilauan laksana telaga berwarna biru-putih di mana terapungnya seperti teratai, anak matanya yang gelap, berkelip atau berwaspada dalam penampilan yang berubah-ubah dari kelopak mata yang terbuka lebar atau separuh tertutup yang diteduhi oleh bulu mata hitam panjang. Hidungnya kecil, lurus, dan terletak dengan baik, dan bibir tersenyum melengkung yang mendedahkan gigi yang tersusun sempurna dan memutih.

Di kedua pipinya ada ‘lesung pipit’, sebagaimana orang Melayu memanggilnya, lesung pipit yang begitu mempesonakan sehinggakan siapa yang melihatnya akan tergoda hingga mati. Rambutnya hitam berkilat menutupi dahi bujur sirehnya, terurai ke belakang dari atas kepalanya lalu disanggul dengan empat tusuk bertatahkan permata.”

Cerita tentang Raja Maimunah, suaminya, Raja Iskander serta skandalnya dengan watak bernama Raja Sleman “orang asing dari negeri jiran” mirip kisah Raja Abdullah (kemudiannya menjadi Sultan Abdullah Muhammad Shah II) dengan isterinya Raja Tipah puteri kepada Sultan Shahabuddin Ri’ayat Shah. Raja Sleman dalam kisah Swettenham ini pula mirip dengan karakter Raja Daud, yakni putera raja dari Selangor.

Sebagaimana gambaran Kapten James Low sekitar tahun 1827 mengenai personaliti wanita-wanita Perak, gambaran dari Swettenham ini juga mengesahkan betapa kecantikan dan keperibadian wanita-wanita Perak berada pada kelasnya yang tersendiri dari kacamata lelaki Inggeris.

Imagine this… seorang lelaki Inggeris mengaku lesung pipit wanita Melayu mampu menggoda sesiapa yang melihatnya sampai mati.

~Srikandi
Bidasari of Tanjung Belanja

Foto menunjukkan Raja Zarith Sofiah Sultan Idris Shah pada upacara perkahwinan Diraja di Istana Iskandariah, Kuala Kangsar, Perak pada 7 hingga 11 September 1983. Perhatikan hiasan di belakang pasangan diraja ini yang menampilkan seni tekat warisan negeri Perak.


Augustus Caesar: Kaisar Rom Yang Menghapuskan Sistem Republik

Augustus memberitahu rakyat Rom yang hanya baginda sahaja yang boleh menyelamatkan Empayar Rom, dan mereka mempercayainya.

Sistem republik telah diamalkan di Rom sejak lebih 300 tahun yang lalu (sebelum zaman Augustus). Sepanjang tempoh itu, norma politik akan sentiasa dipatuhi. Jika kerajaan menghadapi masalah, mereka akan ubah kerajaan untuk memastikan kerajaan Empayar Rom sentiasa berfungsi.

Sepanjang tempoh ini, tiada keganasan politik yang ketara, rampasan tanah ataupun hvkuman m4ti kerana mereka tidak menentang sistem politik yang telah ditetapkan di zaman Rom pada masa itu.

Pembvnuhan politikal Rom pertama kali berlaku pada Tahun 133 SM apabila Tiberius Gracchus, Pegawai yang dilantik secara demokrasi dibvnuh oleh Ahli Senat dengan menghentakkan kepala beliau dengan kerusi kayu kerana tidak berpuas hati dengan Gracchus yang mengagihkan tanah kerajaan kepada golongan fakir.

Setelah itu, lebih kurang 300 pengikutnya dibvnuh dengan kej4mnya. Rom semakin tidak stabil dengan pelbagai kerenah politik yang dimainkan oleh senator-senator Rom.

Keg4nasan politik meningkat menjelang era 80-an SM. Parti-parti politik mula merampas tanah-tanah orang kampung (rakyat Rom) dan pembvnuhan musuh politik menjadi semakin ketara. Kemuncaknya, pada Tahun 44 SM, ahli senat membvnuh Julius Caesar setelah baginda mengisytiharkan namanya sebagai Diktator Sepanjang Hayat.

Penyalahgunaan kuasa oleh ahli politik juga menjadi ketara. Sebagai contoh, Senator Cato Si Muda (Cato The Younger) menangguh-nangguhkan perbincangan berkenaan dengan undang-undang yang tidak disukainya.

Perbincangan berkenaan dengan akta tersebut makan masa bertahun-tahun kerana Cato tidak mahu mempercepatkan perbincangan. Senator-senator lain tidak membantah kerana Cato adalah senator yang paling berpengaruh.

Pada Tahun 59 SM, salah seorang konsulat yang berkhidmat dengan Cato cuba menutup perniagaan rakyat selama setahun dengan mengisytiharkan setiap hari ialah Hari Cuti Keagamaan (Dalam empayar Rom, Cuti Keagamaan diterima jika kerajaan isytiharkan Tuhan Sedang Marah hinggakan hari mengundi pun boleh ditunda).

Selepas Julius Caesar dibvnuh pada Tahun 44 SM, Octavian bersekutu dengan Mark Anthony dan Marcus Aemilius Lepidus untuk membentuk Triumvirate (Perkongsian Kuasa) Kedua. Mereka menubuhkan Triumvirate tersebut bertujuan untuk menghukum pembvnuh-pembvnuh Julius Caesar.

Namun begitu, Octavian yang berkuasa membvnuh ramai mvsuh politiknya bersama-sama dengan alasannya untuk menuntut belas di atas kem4ngkatan pakciknya, Julius Caesar.

Octavian seterusnya bertempvr dengan T3ntera Sextus Pompeius yang berseteru dengan mereka untuk menvntut takhta Rom. Octavia dan Lepidus berjaya memenangi pert3mpuran itu.

Apabila menang p3rang dengan Pompeius, Lepidus mula merasakan diri dann t3nteraya terlalu hebat. Beliau menghina Octavian dengan menghalaunya keluar daripada Sicily (dari tempat pert3mpuran).

Octavian, soerang ahli politik yang licik menawarkan duit yang sangat banyak kepada t3ntera Lepidus menyebabkan mereka berpaling tadah dan menyokong Octavian. Lepidus dilucutkan semua jawatannya dan Triumvirate kedua musnah.

Setelah kejatuhan Lepidus, hubungan Octavian dan Mark Anthony semakin renggang. Mark Anthony yang berkuasa di Timur telah menerima adik Octavian iaitu Octavia Minor untuk dijadikan isteri bagi mengukuhkan perpaduan antara dua pemerintah Rom itu.

Namun begitu, Mark Anthony menceraikan Octavia dan di atas kecurangan Anthony dengan Cleopatra VII, Ratu Mesir. Peristiwa ini merenggangkan hubungan antara Mark Anthony dan Octavian.

Mark Anthony bertindak lebih menyakitkan hati Octavian apabila beliau mengisytiharkan Caesarion sebagai waris Julius Caesar yang sah, bukan Octavian.

Ahli-ahli Senat Rom melucutkan jawatan Mark Anthony sebagai konsul Rom dan mengisytiharkan Mark Anthony dan Cleopatra sebagai musuh negara.

Pert3mpuran Actium yang berlaku pada Tahun 31 SM merupakan pert3mpuran bersejarah apabila Agrippa, Jeneral P3rang Octavian berjaya mengal4hkan gabungan t3ntera Mark Anthony dan Cleopatra. Teknik utama Octavian untuk menewaskan gabungan tersebut ialah dengan menawarkan duit kepada t3ntera kedua-duanya, lalu ramai yang berpaling tadah daripada Mark Anthony.

Apabila Alexandria jatuh ke tangan Octavian, Mark Anthony dan Cleopatra membvnuh diri. Caesarion dan anak sulung Mark Anthony dihvkum bvnuh.

“Dua Kaisar ialah terlalu banyak bagi negara,” titah Octavian.

Selepas peristiwa itu, Octavian menjadi Pemerintah Agung bagi Empayar Rom. Namun begitu, drama Octavian belum selesai. Baginda membuat pelbagai strategi politik untuk mengekalkan kuasanya.

Pada Bulan Januari 27 SM, Octavian meletakkan semua jawatannya sebagai Konsul dalam Empayar Rom. Perletakan jawatannya itu menyebabkan semua senator Rom merayu kepadanya untuk teruskan pentadbiran dan mengurniakan kepada Octavian gelaran Augustus.

Octavian tidak mahu mengambil gelaran apa-apa pada mulanya di khalayak umum, tetapi mahu rakyat mengglarkannya sebagai Pinceps, atau Warga Pertama (Rom).

Permainan takhta Octavian ini, bagi baginda adalah untuk memulihkan Sistem Republlik di Rom. Namun, baginda sebenarnya bertindak memansuhkan sistem tersebut dan membina sistem kemaharajaan Rom secara monarki mutlak.

Semasa Augustus Caesar menaiki takhta, baginda mendapati rakyatnya takut akan status quo kerana ahli politik sangat berkuasa. Baginda membuat taktik baharu untuk memansuhkan sistem senator yang memerlukan undian rakyat dan tukarkan kepada Monarki Mutlak.

Augustus Caesar mengumumkan kepada rakyat baginda bahawa “Rule of Law” akan dikembalikan, tiada sesiapa yang akan dihukum tanpa sebab dan tiada hartanah sesiapa pun yang akan dirampas. Strategi baginda berjaya meyakinkan rakyat baginda untuk mengundi baginda untuk menghapuskan sistem senator.

Akhirnya, Augustus memenangi pilihanraya Umum Rom dan baginda menjadi pemimpin ulung Rom. Setiap tahun, setiap kali pilihanraya, Augustus akan menang pilihanraya dan kuasa politik dan monarki dipegang olehnya.

Akhirnya, sistem senator dan pilihanraya di Rom runtuh dengan sendirinya. Augustus memegang kuasa mutlak di Rom dan ahli senat hanya jadi penasihat sahaja sehinggalah akhir Rom pada kurun kelima masihi.

Namun begitu, Augustus tidaklah mengotakan janjinya apabila berkuasa. Baginda bertindak kej4m terhadap rakyatnya sendiri, malahan lebih teruk daripada ahli senat.

Gelaran Augustus yang diterimanya pula mengukuhkan kedudukannya sebagai Imperator (Ketua Turus Tentera) dan namanya diabadikan dalam Bulan Kelapan dalam Kalendar Gregorian (Bulan Ogos).

Baginda dikurniakan gelaran Imperium Maius (Kuasa Mutlak) pada Tahun 19 SM di setiap daerah Rom dan menandakan permulaan sistem Kaisar Rom dengan Maharaja berkuasa mutlak.

Pada Tahun 2 SM, baginda memperoleh gelaran Pater Patriae ataupun Bapa Negara.

Walaupun Augustus menjadi monarki mutlak dan gila kuasa, namun era pemerintahan baginda adalah permulaan era Pax Romana (Kegemilangan Rom) dengan kestabilan politik dan ekonomi yang sangat mapan.

Baginda meningkatkan infrastruktur Rom dan memperkemaskan pentadbiran negara, mengetatkan undang-undang negara, mengharamkan penzinaan dengan suami atau isteri orang lain, mengurniakan insentif cukai kepada keluarga yang ada lebih tiga orang anak dan dendaan kepada pasangan yang tidak ada anak.

Baginda sangat tegas dalam undang-undang Rom sehinggakan anaknya sendiri, Julia dan cicitnya sendiri dihukum buang daerah kerana melakukan hubungan sulit terlarang.

“Beta menemui Rom sebagai Kota Tanah Liat, tetapi meninggalkannya sebagai Kota Batu Marmar.”

Itulah kata-kata terakhir Kaisar Augustus Caesar sebelum menghembuskan nafasnya yang terakhir. Baginda digantikan oleh anak angkatnya, Tiberius yang meneruskan kemaharajaan Rom dan era Pax Romana sehingga beberapa generasi kaisar Rom.

RUJUKAN:

Joshua J. Mark (Mei 04, 2018). Augustus. Ancient History Encyclopedia. Dilayari daripada https://www.google.com/amp/s/www.ancient.eu/amp/1-412/ pada 28 Februari 2020

Augustus by history.com editor (Ogos 21, 2018), Dilayari daripada https://www.google.com/amp/s/www.history.com/.amp/topics/ancient-history/emperor-augustus pada 29 Februari 2020

KRISTIN BAIRD RATTINI (Mei 20, 2019), Who was Augustus Caesar? National Geoghraphic, dilayari daripada https://www.nationalgeographic.com/culture/people/reference/augustus-caesar/ pada 1 Mac 2020.


Kesesakan Trafik Di Zaman Purba

Alhamdullillah, cuti Hari Raya Aidilfitri sudah pun berakhir. Ramai yang sudah berpusu-pusu pulang semula dari kampong halaman. Yelah, kerja sudah menunggu, anak-anak pun hendak ke sekolah. Jadi mulalah penuh Lebuhraya Utara Selatan itu dengan kereta-kereta dan kesesakan trafik yang hebat. Bertabahlah, setiap rakyat Malaysia tidak kira yang muda ataupun tua pernah mengalami kesesakan trafik. Ia merupakan lumrah dan hakikat yang perlu dihadapi oleh rakyat Malaysia.

Lebih-lebih lagi di musim perayaan ini apabila kesesakan jalan raya menjadi melampau sehingga berjam-jam lamanya. Masalah kesesakan trafik ini adalah masalah global. Ia dialami oleh banyak negara membangun. Cina pun mengalami masalah kesesakan yang sangat kronik terutamanya di musim perayaan (masih ingat lagi peristiwa kesesakan di lebuhraya Cina yang berlanjutan sehingga 2 minggu?).

Dan tak keterlaluan kalau saya tekankan di sini, bahawa masalah kesesakan trafik ini sudah wujud sejak beribu tahun yang lampau. Ya, masalah kesesakan trafik sudah lama ada sejak wujudnya jalan-jalan yang menjadi ruang perhubungan dan pengangkutan antara manusia. Dan antara peristiwa yang menarik pernah berlaku di zaman Rom purba.

Jalan Berturap di Rom Purba

Jalan berturap Rom merupakan antara rangkaian jalan yang pertama dibina di dunia. Ramai ahli sejarawan berpendapat bahawa, jalan-jalan berturap yang dibina dari Kota Rom merupakan antara faktor kekuatan dan kelansungan tamadun itu di era kegemilangannya. Di kemuncak tamadun Rom, dikatakan wujudnya sehingga 357 sistem jalan besar, yang menghubungkan Rom dengan 113 wilayah jajahannya. Jalan-jalan ini (termasuk yang berturap dan tidak) meliputi sehingga 400,000 kilometer dan lebih dari 80,000 kilometer adalah jalan yang berturap. Sebahagian daripada jalan ini masih lagi wujud sehingga sekarang dan ada di antaranya yang menjadi batu asas kepada jalan raya moden.

Siapakah pengguna rangkaian jalan purba ini? Secara asasnya, kebanyakan jalan yang dibina oleh tamadun Rom dibina untuk tujuan ketenteraan. Jalan-jalan ini dibina bagi memudahkan tentera-tentera dan pegawai penting kerajaan untuk bergerak dari ibu kota Rom ke wilayah-wilayah jajahan yang telah dikenal pasti. Namun tidaklah pula kerajaan Rom mengkhususkan penggunaan jalan itu hanya untuk urusan rasmi sahaja. Jalan tersebut boleh digunakan para pedagang, dan sesiapa sahaja yang merupakan penduduk Rom. Ini menimbulkan masalah kesesakaan, terutamanya apabila menghampiri bandar-bandar besar, seperti Pompeii dan juga Rom sendiri.

Bandar Rom merupakan antara bandar ulung tamadun purba. Menurut sejarawan, Bandar Rom merupakan bandar yang padat dengan jumlah penduduk yang pernah mencecah sehingga sejuta orang (satu jumlah yang tak dapat ditandingi sehinggalah pada kurun ke-19). Dengan sistem jalan yang canggih dan selesa untuk digunakan, sudah tentu ianya menjadi pilihan ramai pengguna termasuklah pedagang dan juga penduduk Rom. Ini menyebabkan jalan-jalan di sekitar bandar Rom sesak dan penuh dengan pengguna. Perkara ini menimbulkan masalah dan kegusaran kepada pemerintah Rom tidak kiralah Republik mahupun Empayar.

Penyelesaian Kesesakan Trafik

Bagaimana sejarawan dapat mengenalpasti tentang masalah trafik di zaman Rom purba ini? Ada dua sumber yang menjadi rujukan para sejarawan dalam menentukan tentang wujudnya masalah kesesakan trafik di zaman purba.Sumber pertama adalah melalui tinggalan dokumen bertulis tertuama sekali dokumen rasmi kerajaan dan juga dokumen surat-menyurat di antara penduduk Rom purba. Sejarawan mendapati bahawa jalan-jalan di Bandar Rom purba bukanlah seperti jalan raya yang moden. Tidak wujud istilah jalan yang dirancang melalui proses kejuruteraan yang teliti. Kebanyakan jalan di Rom purba merupakan jalan yang berselirat dan selalu digabungkan dengan lorong-lorong kecil dalam satu sistem jalan yang rumit.

Pun begitu, ia tidak menghalang pedati-pedati dan penunggang kuda untuk menggunakan jalan-jalan ini di sekitar bandar Rom dan menimbulkan banyak isu kepada pejalan kaki dan kepada pengguna yang lain. Wujud undang-undang di Bandar Rom yang pernah diwartakan pada abad ke-3 sebelum masihi yang melarang wanita untuk membawa kereta kuda dan juga pedati di dalam bandar. Undang-undang tersebut diteruskan sehinggalah ke zaman Julius Caesar, namun ia tidak berjaya mengurangkan kesesakan di bandar ini lebih-lebih lagi apabila pemerintahan Rom bertukar dari Republik ke Empayar.

Akhirnya Julius Caesar lah yang terpaksa menyelesaikan masalah ini. Julius Caesar mewartakan yang jalan di Bandar Rom dilarang untuk digunakan oleh kenderaan di 10 jam yang pertama di waktu siang. Di bandar Rom ketika itu, waktu siang biasanya berlanjutan sehingga 12 jam. Ini bermakna pengguna kenderaan, terutamanya penghantar barang dan juga kenderaan penumpang hanya boleh menggunakan kenderaan di hujung waktu siang ataupun di awal pagi sebelum matahari mula terbit. Lebih daripada itu, Caesar juga melarang penggunaan kenderaan di sesetengah kawasan penempatan bagi mengelakkan masalah trafik yang kronik dan juga kecederaan kepada penduduk sekitar.

Satu lagi sumber yang digunakan para sejarawan adalah melalui kajian arkaeologi. Yang menariknya ia bukan kajian di Bandar Rom, di sebaliknya ia merupakan kajian di Bandar Pompeii. Umum semua orang mengetahui yang Pompeii merupakan salah satu bandar dalam tamadun Rom yang tertimbus di bawah timbunan lava ketika gunung berapi Vesuvius meletus pada tahun 79 M. Disebabkan kebanyakan penduduk bandar Pompeii dijumpai tertimbus di bawah timbunan debu dan lava, ini mewujudkan spesimen yang sempurna buat para sejarawan dalam memperhalusi kajian.

Kajian ke atas tapak arkaeologi di Pompeii menghasilkan dua pemerhatian. Pertama, trafik di bandar Pompeii lebih kurang sama sesaknya dengan trafik di Bandar Rom. Jalan-jalan di Bandar Pompeii kebanyakannya merupakan jalan dua hala yang terdiri daripada arus yang mendatang dan arus yang bertentangan. Walaupun nampak sesak, tidak nampak pula sebarang usaha dari pihak yang bertanggungjawab untuk menjadikan jalan ini sebagai jalan sehala.Jadi bagaimana pengguna jalan dan penunggang kenderaan hendak melalui jalan yang sudahpun dipenuhi dengan pengguna? Melalui kajian yang terperinci, kebanyakan pengguna kenderaan zaman silam mengupah orang untuk pergi ke hujung jalan bagi mengawal trafik di jalan yang dilalui dan mengelakkan kesesakan.

Pemerhatian ke atas tapak arkaeologi silam ini juga mendedahkan bahawa pembina jalan di bandar Pompeii menambah batu di atas jalan yang dijadikan sebagai laluan pejalan kaki. Ini untuk memastikan yang pejalan kaki mempunyai ruang yang selamat untuk melintas.

Rumusan

Masalah kesesakan trafik ini tidak hanya berlaku di tamadun Rom sahaja. Malah ia berterusan dihadapi di setiap zaman termasuklah Zaman Pertengahan, Zaman Kebangkitan (Renaissance) dan juga di era moden. Ia merupakan masalah sama yang dihadapi beribu-ribu tahun lamanya dan masih lagi membelenggui masyarakat moden di zaman sekarang. Malulah jika kita mahu mengatakan yang kita merupakan masyarakat yang moden dan hebat tetapi masalah purba seperti ini pun kita tidak mampu selesaikan. Yelah, mana ada pengangkutan awam di zaman purba.

Rujukan:


Malaysiaku: Mudahnya Kita Ditipu…

Kita menyangka dengan kemajuan yang dinikmati negara kita hari ini, ia turut membawa perubahan mentaliti dalam kalangan warga tanah tercinta ini. Namun melihat perkembangan terbaru di negara ini membabitkan kelompok scammers atau penipu ini, ianya satu kisah yang tidak ada kesudahan dari dulu sampai sekarang.

Cakaplah apa jenis penipuan yang dilakukan di sini, semuanya ada. Skim cepat kaya, berlambak dipaparkan di dada akhbar atau kaca televisyen tapi masih ramai juga yang masuk. Panggillah nama apa yang anda mahu, skim Pak Man Telo atau skim piramid, modus operandinya sama saja. Seorang usahawan bernama Nasrrul Hakim Md Jani menceritakan ada tiga kelompok yang mahu sertai skim ini. Pertama, golongan yang suci hati tidak tahu skim tersebut satu penipuan. Apabila ia sudah didedahkan sebagai satu bentuk penipuan, mereka tidak lagi akan menyertai skim tersebut. Kedua, golongan ini tahu skim itu satu penipuan tapi tetap juga masuk dengan harapan dapat kaut keuntungan dari skim tersebut sebelum penganjur skim melarikan diri dengan wang pelaburan mereka. Sudahlah tahu bahkan berusaha menarik lebih ramai ahli masuk untuk mendapat komisyen yang banyak dari skim tersebut. Bagi kelompok ketiga pula, mereka ini percaya bulat-bulat akan kewujudan skim tersebut dan menganggap ianya satu rahmat. Menurut beliau, tanpa dua golongan pertama yang disebutkan ini, skim tersebut sebenarnya sudah lama terkubur.

Skim tipu produk atau perkhidmatan pun tak kurang hebatnya. Sesetengah syarikat ini menjual barang yang bersifat quackery yang mempunyai faedah tertentu seperti memberi penjimatan kepada penggunaan minyak atau merawat penyakit tertentu. Ada pula menjual barang secara online kepada pengguna tetapi memberi barang berbeza tidak seperi apa yang dimahukan pengguna. Ada juga menawarkan skim atau projek yang tidak wujud seperti projek perumahan mampu milik sebuah syarikat swasta di Langkawi seperti yang didedahkan seminggu lepas. Terbaru, sebuah syarikat bernama DBI Technology disiasat pihak berkuasa kerana didakwa mengutip dana dan menipu orang ramai di sebalik skim perumahan berpatutan yang ditawarkan. Persamaan sesetengah skim ini ialah mereka menggunakan modus operandi skim piramid dengan menarik ahli baru dan mengumpul dana berlipat kali ganda sebagai cara untuk menarik perhatian individu yang tidak mengesyaki apa-apa. Akibatnya, bila skim atau projek yang ditawarkan itu ialah satu penipuan, pengguna mengalami kerugian sehingga beribu-ribu ringgit. Ini belum ditambah kerugian dari segi masa dan tenaga yang diperuntukkan untuk menjayakan skim yang dikatakan boleh menguntungkan pengguna.

Kisah gelaran palsu ini pula, bukanlah satu rahsia sesetengah individu ini nakkan gelaran sebegini walaupun perlu berbelanja sehingga ratusan ribu ringgit. Mengapa mereka sanggup berbuat demikian? Bila seseorang mendapat gelaran tersebut, secara automatik ia mewujudkan rasa hormat orang ramai kepada individu tersebut lebih-lebih lagi sekiranya gelaran tersebut ialah gelaran berprestij. Menurut Pengerusi Eksekutif Yayasan Ayahanda SeMalaysia (YAS), Syed Husain Al-Shabab, sindiket sebegini telah aktif sejak puluhan tahun dahulu dan bergerak sebagai sebuah organisasi terancang. Beliau turut mendedahkan pernah didekati seorang ejen sindiket tersebut yang menawarkan gelaran ‘Datuk’ dengan harga RM250,000. Selain itu, ejen tersebut turut menawarkan insentif kepada Syed Husain sekiranya beliau membawa beberapa individu berminat mendapatkan gelaran tersebut.

Ada sindiket turut menawarkan gelaran terhormat dalam dunia akademik seperti Doktor atau Profesor kepada mana-mana individu berminat atas tujuan sama. Tahun lepas, pakar motivasi terkenal, Azizan Osman terpaksa menggugurkan gelaran tersebut berikutan pendedahan kelulusan Doktor Falsafah (PhD) Kehormat diterimanya palsu. Ini berdasarkan keterangan sebuah universiti awam (UA) yang menafikan menganugerahkan gelaran Doktor Falsafah (PhD) Kehormat kepada beliau. Dan ini ditambah pendedahan dua universiti swasta menafikan pernah menganugerahkan kepada individu berkenaan dalam jurusan yang dikatakan. Beberapa tahun sebelumnya, artis dan chef terkenal, Fazley Yaakob terpaksa meletak jawatan dalam pengurusan sebuah kolej swasta berikutan pendedahan Perbadanan Penyiaran British (BBC) yang menyatakan beliau mempunyai ijazah Sarjana dan Doktor Falsafah (PhD) palsu.

Lebih buruk, trend hari ini menyaksikan ada individu mula berlagak seperti profesional dan menawarkan perkhidmatan yang ditawarkan seperti merawat gigi atau perundingan dalam sesetengah bidang. Sesetengah individu ini begitu berani menawarkan perkhidmatan sedemikian berdasarkan pembacaan mereka di Wikipedia atau menonton video tutorial di laman sesawang video seperti YouTube atau Dailymotion tanpa memikirkan akibat kepada pelanggan yang menggunakan khidmat mereka. Dan mereka meraih hasil lumayan daripada pekerjaan ini walaupun tahu berhadapan risiko ditahan pihak berkuasa dan dikenakan hukuman berat. Hanya kerana mereka mempunyai kemahiran, bukan bermakna mereka sedar akan kesan atau akibat perbuatan mereka kepada pelanggan.

Contoh, isu doktor gigi palsu yang hangat diperkatakan ketika ini. Persatuan Doktor Pergigian Malaysia (MDA) yang mengulas trend kewujudan doktor gigi palsu ini menyifatkan golongan tersebut sebenarnya membahayakan diri mereka dan pesakit yang dirawat. Ini kerana golongan ini selalu mengabaikan kawalan jangkitan penyakit yang menyebabkan pesakit terdedah kepada penyakit seperti jangkitan HIV, Hepatitis B dan Hepatitis C. Persatuan tersebut turut menambah, kekurangan pengalaman yang dimiliki golongan sebegini menyukarkan mereka mengendalikan komplikasi semasa proses rawatan berjalan. Akibatnya, sudahlah kerugian wang pada doktor palsu, pesakit terpaksa mengeluarkan lebih banyak wang untuk rawatan susulan dan sekiranya kerosakan yang dilakukan tidak dapat diperbaiki, ia bakal meninggalkan kesan buruk pada penampilan dan kesihatan si pesakit.

Dalam kita sibuk memerangi kelompok sebegini yang hanya berminat menghisap darah pengguna, ada juga yang bukan saja bersimpati tetapi juga membantu mereka sekiranya mereka dikenakan hukuman berat oleh sistem keadilan. Ya, ada sesetengah kes, contohnya kes seorang doktor gigi palsu yang didenda RM70,000 atas kesalahan mengusahakan klinik pergigian tanpa lesen yang melakukannya atas dasar mahu membantu keluarga. Senang cerita, cuba mewujudkan sisi simpati pada pihaknya. Namun pada masa sama, siapa pula yang mahu bersimpati kepada pesakit-pesakit sekiranya mereka mengalami komplikasi kesihatan akibat rawatan yang diberi atau kerugian wang yang dialami mereka? Apapun, tindakan beberapa pertubuhan bukan kerajaan (NGO) membayar denda wanita tersebut mencetuskan polemik dalam kalangan orang awam. Dan bagi ramai pengamal perubatan, tindakan sedemikian sebenarnya memberi mesej salah kepada masyarakat seolah-olah menggalakkan lagi kewujudan orang sebegini.

TIPS PENGGUNA ELAK DITIPU

SUMBER


Planet Zuhrah Yang Orang Melayu Panggil Bintang Kejora

Zuhrah sudah dikenali oleh manusia sejak mulanya kewujudan tamadun, diketahui sebagai Tioumoutiri dan Ouaiti yang membawa maksud bintang pagi dan bintang petang dalam ketamadunan Mesir Purba, Bintang Kejora dalam kalangan masyarakat Melayu, manakala ketamadunan Maya memanggilnya Chac ek yang mana ketamadunan ini diketahui mencatat peredaran planet Zuhrah dengan lengkap malahan terdapat almanac yang ditemui oleh ahli arkeologi yang mana ia dengan tepat menunjukkan peredaran planet tersebut selama 584 hari.

Sepertimana tamadun Maya, Mesopotamia juga mencerap
dan mencatat peredaran planet Zuhrah dimana perpustakaan Ashurbanipal dari
Babylonia mempunyai rekod pergerakan planet ini selama 21 tahun. Tablet
Amisaduqa dalam bentuk tulisan cuneiform ini menjelaskan perubahan bentuk dan
kedudukan Zuhrah setiap tahun selama 21 tahun dengan lengkap.

Pada kurun ke 11, Ibnu Sina menyatakan bahawa beliau
telah mencerap lintasan Zuhrah yang mana ahli astronomi terkemudian menjadikan
ia pengesahan kenyataan Ptolemy berkenaan lintasan dua objek yang merentasi
Matahari. Pada abad ke 12, Ibnu Bajjah mencerap dua buah planet sebagai titik
hitam pada permukaan matahari yang mana ia disahihkan sebagai lintasan Utarid
dan Zuhrah oleh ahli astronomi Al Shirazi dari Maragha pada abad ke 13.

Zuhrah memang sinonim dengan ketamadunan manusia disebabkan kehadirannya dilangit pagi dan petang sebagai objek yang paling terang di angkasa menjadikan ia objek sembahan, cerapan dan sering dikaitkan dengan lagenda dan mistik.

Sehingga hari ini, Zuhrah masih lagi menjadi planet
yang dikaji oleh kalangan ahli astronomi. Bermula dengan program Venera oleh
pihak Soviet pada tahun 1961, maklumat mengenai Zuhrah tidak lagi bergantung
kepada sangkaan dan teori semata-mata.

Foto pertama planet Zuhrah diambil oleh prob Mariner
10 milik Amerika Syarikat pada 5 Februari 1974 dimana Mariner 10 merupakan prob
lintasan. Prob ini mengambil foto Zuhrah dalam format ultra-lembayung, dari
arah siang Zuhrah dan merakan lengkungan awan dari kutub utara melingkari ke
sisi gelap Zuhrah. Ini diikuti oleh program lain seperti Venera yang menjelajah
Zuhrah dengan pelbagai radas saintifik.

Planet Zuhrah adalah planet teresterial, mempunyai saiz, jisim dan jarak yang hampir sama dengan Bumi. Orbitnya mengelilingi Matahari mengambil masa 583.9 hari, dengan jarak dari Matahari sejauh 108,939,000 km. Zuhrah mempunyai atmosferanya yang tersendiri, dan merupakan planet dengan atmosfera paling tumpat. Komposisi gasnya adalah 96.5% karbon dioksida, manakala selebihnya terdiri dari nitrogen dan sulfur dioksida.

Komposisi gas ini mewujudkan persekitaran yang panas melampau, dimana hasil cerapan oleh prob-prob milik Kesatuan Soviet dan Amerika Serikat mencatatkan bacaan suhu permukaan yang mencecah 462 darjah Celsius, menjadikan Zuhrah planet paling panas di dalam Sistem Suria walaupun hakikatnya ia planet kedua paling dekat dengan Matahari selepas Utarid.

Tekanan atmosfera di permukaan Zuhrah sangat tinggi, sekitar 95 ATM dan ini bersamaan dengan kadar tekanan didalam lautan Bumi pada jarak 1 km. Kali pertama prob angkasa menerjah masuk ke atmosfera planet Zuhrah, ia hancur musnah seakan tin minuman yang dikeronyok sehingga mampat. Terdapat lapisan yang mengandungi kuantiti asid sulfurik yang tinggi di dalam atmosfera planet Zuhrah yang mana lapisan tersebut juga mempunyai kandungan sulfur oksida.

Setiap lapisan atmosfera Zuhrah mempunyai komposisi
gas dan kimia yang berbeza antara satu lapisan ke lapisan lain. Kempen aerobrek
Venus Express turut menemukan ketumpatan yang berbeza pada lapisan atmosfera
dari satu tempat ke tempat lain, dan lebih ketara apabila dari ketinggian 165km
ke 130km dari permukaan dan diantara bahagian siang dan malam planet tersebut.

Selain itu, walaupun diketahui atmosfera Zuhrah mengenakan tekanan tinggi ke atas permukaannya sehingga 90 ATM, terdapat lapisan atmosfera atas yang mempunyai tahap tekanan yang hampir serupa dengan tekanan atmosfera di permukaan Bumi, di mana ia memberikan jalan untuk menempatkan koloni atau stesen cerapan yang terapung untuk terus mengkaji dan mengumpul maklumat mengenai Zuhrah. Venus Express juga secara tidak sengaja menemukan lapisan ozon pada atmosfera Zuhrah yang mana ia dikesan sewaktu cerapan keatas bintang bagi menentukan kedudukan prob tersebut dijalankan.

Permukaan Zuhrah yang dilitupi awan sepanjang masa
juga menyebabkan planet ini menerima jumlah cahaya matahari yang kurang
berbanding Bumi walaupun ia berada lebih hampir dengan Matahari. Kadar pantulan
cahaya Matahari juga lebih tinggi disebabkan wujudnya litupan awan tebal ini.

Hasil cerapan oleh prob moden seperti Venus Express
juga menemukan fenomena kilat, walaubagaimanapun ini masih lagi menjadi
perdebatan kalangan saintis disebabkan tiada bukti yang kukuh akan kehadiran
fenomena kilat. Selain kehadiran kilat, imejan dari Venus Express juga
menemukan fenomena pusaran atmosfera, menandakan terdapat aktiviti kompleks di
atmosfera Zuhrah sebagaimana wujud di Bumi.

Kesan dari atmosfera yang sangat tinggi tekanannya dan
dengan kehadiran sulfur dioksida yang mengakis, kebanyakan prob angkasa yang
dihantar untuk mencerap planet ini musnah. Kali pertama pihak Persekutuan
Soviet menghantar prob Venera 3 mereka ke Zuhrah untuk mendarat dan mencerap
data atmosfera dan permukaan planet tersebut, ia musnah ketika kemasukan semula
atmosfera akibat tekanan yang melampau.

Begitu juga nasib Venera 4 yang berjaya mengukur
keadaan atmosfera Zuhrah tetapi akhirnya ia juga musnah sama sekali.

Ekoran dari kerosakan dan kemusnahan prob Venera 3 dan 4 akibat tekanan atmosfera yang melampau, pihak Soviet sekali lagi menjelajah Zuhrah, kali ini dengan prob yang lebih kukuh dan mampu menahan tekanan lampau atmosfera planet tersebut.

Venera 5 dan 6 adalah prob yang berjaya mencerap keadaan atmosfera Zuhrah selama 51 minit dan 53 minit. Kedua prob ini memberikan gambaran dari segi ketumpatan atmosfera, jumlah penembusan cahaya, komposisi hidrogen dan oksigen serta suhu pada lapisan-lapisan atmosfera Zuhrah.

Data lebih lengkap mengenai sifat atmosfera Zuhrah dipancarkan oleh Venera 7 yang berjaya mengesahkan aktiviti angin kencang pada lapisan tertentu atmosfera Zuhrah, dan sewaktu fasa kemasukan semula Venera 7 angin kencang ini direkodkan mempunyai kelajuan sehingga 362 km/j.

Data mengenai fenomena angin kencang ini adalah gabungan cerapan Doppler dari Venera 4, 5, 6 dan 7 sekaligus memberikan kalangan ahli astronomi dan saintis gambaran akan sifat dan jenis fenomena yang berlaku pada atmosfera planet tersebut.

Hakikatnya, data-data sedemikian masih belum mampu
memberikan gambaran sebenar rupa bentuk permukaan Zuhrah dan pihak Kesatuan
Soviet melangkah lebih jauh dengan prob Venera 9 dan 10 yang menjadi prob
pertama menangkap gambar keadaan permukaan planet Zuhrah.

Kejayaan Venera 13 dan 14 merakam imej permukaan Zuhrah dengan lebih baik berserta dengan cerapan saintifik keatas planet tersebut yang lebih trampil merungkai banyak persoalan yang selama ini tidak dapat dijawab oleh kalangan saintis dan ahli astronomi.

Rupa bentuk permukaan Zuhrah yang awalnya dianggap mempunyai air dan beriklim tropika adalah salah sama sekali bilamana imej-imej dari Venera 13 dan 14 merakamkan tanah tandus berbatuan berwarna jingga akibat pembiasan sinaran matahari oleh atmosfera planet tersebut.

Hasil cerapan saintifik Venera 13 dan 14 juga
menemukan batuan basalt pada permukaan Zuhrah, yang mana batuan tersebut mirip
batuan yang ditemui dengan meluas di dasar lautan Bumi kita.Venera 13 dan 14
juga merupakan prob yang merekod bunyi persekitaran kawasan prob tersebut
mendarat.

Walaupun prob pendarat seperti Venera dan Pioneer berjaya membawa pulang sejumlah besar data kembali ke Bumi darihal Zuhrah, ia masih belum mampu memberikan gambaran global Zuhrah secara keseluruhannya.

Maka Kesatuan Soviet meneruskan program Venera dengan meluncurkan Venera 15 dan 16 tetapi kedua-dua prob ini merupakan prob pengorbit yang dilengkapi radar yang mampu menembusi lapisan atmosfera tebal Zuhrah bagi tujuan pemetaan permukaan Zuhrah secara menyeluruh.

Amerika Syarikat turut berbuat perkara sama dengan
program Pioneer Venus Orbiter. Kedua-dua prob pengorbit berkenaan berjaya
mencerap dan memetakan permukaan Zuhrah dengan ekstensif dan legasi kedua-dua
prob tersebut disambung oleh program Magellan pada tahun 1994 yang akhirnya
memberikan gambaran yang sangat jelas berkenaan rupabentuk permukaan planet
yang dilindungi atmosfera tebal tersebut.

Penemuan terkini berkenaan Zuhrah dibuat oleh prob
generasi baharu seperti Venus Express kelolaan Agensi Angkasa Lepas Eropah, Magellan
oleh Amerika Syarikat mendedahkan lebih banyak misteri berkenaan permukaan dan
sifat atmosfera planet Zuhrah.

Jelas, sistem atmosfera Zuhrah sangat dinamik dan
kacau bilau dimana pembentukan awan dan arus pusaran dari latitud rendah ke
garisan khatulistiwa yang mana ia terjadi akibat pemanasan permukaan atmosfera
disebabkan sinaran Matahari secara terus. Pembentukan dan pergerakan awan yang
berbeza dari satu latitud ke latitud lain ini memberikan bukti yang atmosfera
Zuhrah sangat aktif serta wujudnya sistem cuaca tersendiri

Permukaan Zuhrah pula menemukan pelbagai rupa bentuk geologi, antaranya dataran yang dipenuhi dengan kawah gunung berapi dan kawah akibat hentaman batuan angkasa lepas, ngarai dan lembah serta kawasan pergunungan yang dibentuk oleh aktiviti volkanik.

Imej yang dihantar oleh prob Magellan merupakan imej resolusi tinggi dan terbaik pernah dihasilkan sejak era Pioneer dan Venera yang mana ia memberikan gambaran paling lengkap secara global rupabentuk permukaan planet Zuhrah secara keseluruhannya.

Geologi utama Zuhrah adalah dimana keseluruhan
permukaannya terbentuk dari bahan volkanik, yang turut menghasilkan dataran
lava yang luas, medan kubah lava dan gunung berapi perisai. Terdapat juga bekas
tinggalan aliran lava yang mampu mencecah kepanjangan sehingga 600 kilometer
yang memberikan gambaran lava tersebut barangkali mengalir seperti sungai dan
mempunyai kelikatan yang rendah.

Aktiviti gunung berapi adalah pencetus utama
rupabentuk permukaan Zuhrah secara amnya. Ratusan gunung berapi perisai bersaiz
besar dan kecil membentuk lingkaran dan struktur sedemikian boleh bersaiz
sehingga 300km. Gunung berapi dengan diameter 20km boleh ditemui dengan
banyaknya di Zuhrah serta berbentuk kubah.

Permukaan Zuhrah terbahagi kepada tiga, dataran
tinggi, lembah dan dataran rendah. Walaupun dikatakan aktif disebabkan
kehadiran gunung berapi, Zuhrah tidak mempunyai plat tektonik sepertimana Bumi,
walaupun ada rupabentuk permukaan yang hampir sama dengan kejadian pergerakan
plat tektonik namun hampir kesemuanya terjadi akibat aktiviti gunung berapi.

Gunung berapi yang terhasil di Zuhrah pula berbentuk
kubah mendatar. Permukaan Zuhrah juga dikatakan tidak mengalami hakisan angin
yang ketara walaupun mempunyai atmosfera yang tebal dan  terdapat aktiviti pergerakan angin yang
ketara.

Selain permukaan yang dibentuk oleh gunung berapi,
kebanyakan kawasan adalah berceranggah, dilitupi batuan basalt dan terhasil
akibat aliran lava gunung berapi.

Terdapat juga kawah-kawah hentaman akibat meteorit dan
asteroid secara geologinya masih muda dan dianggarkan berusia 800 juta tahun.

Air dalam bentuk cecair dan ais tidak wujud langsung di Zuhrah. Walau bagaimanapun, kalangan saintis berpendapat 2 billion tahun lalu terdapat lautan cetek dengan jumlah air yang sama banyak dengan Bumi. Terdapat teori yang mengatakan keadaan Zuhrah beberapa juta tahun dahulu adalah sama dengan Bumi dengan kehadiran jasad air dalam bentuk cecair, atmosfera yang boleh menyokong kehidupan dan suhu yang tidak terlalu panas.

Perubahan mulai terjadi bilamana terdapat pengumpulan gas rumah hijau yang akhirnya menjadikan Zuhrah sebuah planet yang sangat panas dengan atmosfera yang mengakis serta membunuh dan perubahan tersebut melenyapkan air dan hidupan yang wujud.

Walau bagaimanapun ia masih teori dan kalangan saintis berpendapat, tiada kesan kewujudan air dalam bentuk cecair pada geologi permukaan Zuhrah sebagaimana yang wujud di Bumi dan Marikh namun mereka tidak menolak akan teori tersebut.

Sehingga artikel ini ditulis, terdapat perancangan oleh pihak Russia untuk kembali meneroka Zuhrah dengan prob Venera yang lebih moden dan lebih tahan lama. Agensi Angkasa Eropah, India, Jepun dan Amerika

Syarikat turut berusaha untuk menghantar lebih banyak prob untuk mencerap tetangga kita ini untuk mengetahui dengan lebih lanjut atau mungkin membuat penemuan baharu keatas Zuhrah, terutamanya berkenaan kesesuaian untuk mewujudkan koloni atau stesen yang membolehkan manusia tinggal di planet tersebut.


Apabila Singapura Keluar Dari Malaysia

Semua orang tahu pada satu ketika, Singapura pernah menjadi sebahagian daripada Malaysia. Sebagai komitmen menyertai Persekutuan Malaysia yang terdiri daripada Semenanjung Tanah Melayu, Sabah dan Sarawak, Singapura bersetuju memeterai Perjanjian Malaysia di London pada 9 Julai 1963. Dengan menandatangani perjanjian tersebut, Singapura merdeka daripada Britain pada 31 Ogos 1963 dan sah sebahagian daripada negara pada 16 September tahun sama.

Bagaimanapun, kemasukan wilayah itu ke dalam Malaysia sebenarnya penuh ranjau sehingga ada menjangkakan penggabungan ini tidak akan bertahan lama. Ini kerana seminggu sebelumnya, rundingan antara pihak Malaysia dan Singapura berkisar tentang isu berbangkit seperti pasaran tunggal dan kedudukan autonomi Singapura. Walaupun ia berjaya dimuktamadkan pada akhirnya, ada merasakan penggabungan ini tidak akan berakhir dengan baik.

Penggabungan Malaysia-Singapura sudah bermasalah akibat beberapa faktor. Pertama, isu tiada persetujuan ekonomi berkenaan peratusan pinjaman bebas faedah kepada Sabah dan Sarawak. Kedua-dua pihak bertelagah tentang isu ini di mana Singapura enggan menaikkan peratusan pinjaman yang diperlukan dua wilayah itu untuk aktiviti pembangunan. Isu berbangkit ini kemudiannya dibawa ke Bank Dunia untuk tujuan timbang tara.

Kedua, parti pemerintah Singapura iaitu PAP mengetengahkan konsep Malaysian Malaysia yang menjanjikan kesaksamaan hak kepada semua rakyat tanpa mengira status ekonomi atau kaum. Konsep ini diketengahkan dalam Konvensyen Perpaduan Malaysia (MSC) pada Mei 1965. Konvensyen yang turut disertai empat parti pembangkang Tanah Melayu dan Sarawak.

Dalam konvensyen berkenaan, Perdana Menteri Singapura Lee Kuan Yew melihat kunci kepada perpaduan ialah jaminan hak sama rata kepada seluruh kaum di Malaysia tanpa mengira taraf ekonomi dan kaum. Bagaimanapun, ramai melihat MSC dan Malaysian Malaysia merupakan manifestasi keinginan beliau untuk menjadi Perdana Menteri Malaysia dan meraih sokongan ramai.

Bagi kepimpinan politik orang Melayu seperti UMNO dan PAS, ramai melihat wawasan yang dicadangkan sebagai satu ancaman kepada pelbagai hak orang Melayu termasuk kedudukan ekonomi Bumiputra. Selepas mencapai kemerdekaan pada 31 Ogos 1957, Perdana Menteri ketika itu Tunku Abdul Rahman sedar wujud ketidakseimbangan ekonomi antara orang Melayu dan kelompok bukan Melayu.

Justeru, beliau dan para pemimpin ketika itu percaya bagi membolehkan perpaduan dan kemakmuran ekonomi dapat dicapai, perkara ini harus ditangani terlebih dahulu. Jika agenda Malaysian Malaysia diteruskan, dibimbangi orang Melayu pada ketika itu akan terus ketinggalan jika dibandingkan dengan kaum-kaum lain. Hal ini menjadi titik panas ramai pemimpin Melayu terhadap agenda berkenaan.

Keadaan ini tidak dibantu oleh tanggapan PAP terhadap situasi orang Cina di Tanah Melayu. Pada mereka, orang Melayu ini cuba merampas hasil titik peluh orang Cina dengan menafikan sumbangan mereka. Malah, parti itu melihat dasar dan perlembagaan kerajaan yang menjamin hak orang Melayu sebagai satu bentuk diskriminasi terhadap kaum-kaum lain termasuk orang Cina. Ini mendorong parti itu terus melancarkan polisi berbaur provokasi walaupun ia dijangka mengundang kemarahan orang Melayu.

Akibat dua isu ini, negara dilanda rusuhan kaum sepanjang tahun 1964. Keadaan turut dipanaskan lagi dengan ucapan berapi pemimpin politik yang menyemarakkan lagi sentimen permusuhan orang Melayu-Cina. Akibat rusuhan-rusuhan ini, ia mengakibatkan kenaikan harga makanan dan menjejaskan sistem pengangkutan ketika itu.

Insiden paling menyayat hati ialah insiden rusuhan pada 22 Julai 1964. Pada hari itu, orang-orang Melayu mengadakan perarakan sempena sambutan Maulidur Rasul sebelum berlaku satu insiden di Kallang. Akibatnya, rusuhan berlaku di mana pada hari pertama menyaksikan empat orang mati dan 178 lagi cedera. Apabila rusuhan berjaya ditamatkan oleh pihak berkuasa, 23 orang disahkan terbunuh dengan 454 lagi cedera.

Walaupun Tunku Abdul Rahman dan Kuan Yew menggesa agar semua bentuk provokasi dihentikan, satu lagi rusuhan tercetus pada 2 September 1964. Kali ini, ia dicetuskan oleh pembunuhan seorang penarik beca Melayu di Geylang Serai. Akibatnya, ini menyaksikan pelbagai insiden keganasan yang menyaksikan 13 orang terbunuh, 106 lagi cedera dan 1,439 individu ditahan.

Dengan mengambil kira apa yang berlaku sepanjang tahun 1964 dan pembentukan MSC pada Mei 1965, Tunku Abdul Rahman tahu sudah tiba masanya untuk Malaysia berpisah dengan Singapura. Begitupun, idea tersebut kurang disenangi oleh beberapa pemimpin PAP termasuk Kuan Yew sendiri. Malah, beliau cuba memujuk Perdana Menteri Malaysia itu untuk mengubah fikiran tetapi tidak berjaya.

Di sebalik idea bahawa Malaysia berpisah dengan Singapura terhasil menerusi rundingan rahsia pada 5 Ogos 1965, hakikatnya rundingan untuk berpisah telah dimulakan sejak Julai 1964. Ini didedahkan dalam satu fail rahsia yang dipanggil Fail Albatross. Bagi pihak PAP ketika itu, penyertaan Singapura dalam Malaysia dilihat menguntungkan mereka. Ini kerana menerusi Operasi Coldstore, ramai pemimpin Barisan Sosialis dipenjarakan sekaligus tidak lagi dapat mencabar kedudukan PAP sebagai parti politik dominan.

Rundingan rahsia kemudiannya diadakan pada 5 Ogos 1965 di Kuala Lumpur dengan pihak Singapura diwakili oleh Dr Goh Keng Swee dengan Malaysia (Tun Abdul Razak Hussein). Dalam rundingan berkenaan, beliau berharap dapat membentangkan dokumen pengisytiharan pemisahan pada sesi Dewan Rakyat pada 9 Ogos 1965. Draf perjanjian pemisahan dibuat oleh Menteri Undang-Undang Singapura ketika itu, E. W. Barker pada akhir Julai.

Selepas rundingan demi rundingan berkenaan klausa dan pindaan, akhirnya draf perjanjian dimuktamadkan pada awal pagi 7 Ogos. Barker dan Keng Swee menandatangani perjanjian bagi pihak Singapura. Sementara tandatangan wakil kerajaan pula dibuat oleh Tun Abdul Razak, Menteri Dalam Negeri Tun Dr Ismail Abdul Rahman, Menteri Kewangan Tun Tan Siew Sin dan Menteri Kerja Raya Tun V. T. Sambathan.

Pada pagi 7 Ogos, Kuan Yew dan dua lagi pemimpin senior Singapura iaitu S. Rajaratnam dan Toh Chin Chye menandatangani draf perjanjian sama. Pada awalnya, kedua-duanya enggan menandatangani perjanjian tersebut dan tidak bersetuju dengan idea tersebut. Tetapi selepas Chin Chye membaca surat yang diutus Tunku Abdul Rahman kepadanya bahawa ini merupakan jalan terbaik, barulah kedua-duanya bersetuju untuk berbuat demikian.

Setelah itu, Kuan Yew bertolak pulang ke Singapura untuk mendapatkan tandatangan barisan kabinetnya yang lain. Bagi memastikan berita ini tidak diketahui oleh sesiapa sebelum 9 Ogos, perjanjian pemisahan dihantar semula ke Kuala Lumpur menggunakan krew Tentera Udara Diraja Malaysia (TUDM). Singapura turut mengarahkan Pejabat Percetakan Kerajaan (GPO) ditutup bagi mengelak berita tersebut bocor.

Pada 8 Ogos, selepas menerima perjanjian pemisahan dari Singapura, barulah Tun Abdul Razak mengadakan sesi mesyuarat dengan Majlis Raja-Raja Melayu, para menteri besar dan ketua menteri. Mesyuarat tersebut bagi menerangkan tujuan sebenar sidang Dewan Rakyat diadakan pada keesokan harinya.

Pada 9 Ogos, tepat jam 10.00 pagi, Tunku Abdul Rahman membentangkan usul pindaan perlembagaan tentang pemisahan Malaysia-Singapura di Parlimen. Pada masa sama, pengisytiharan kemerdekaan Singapura turut dibuat di Radio Singapura. Selepas dibentangkan, kesemua ahli dewan sebulat suara bersetuju dengan usul berkenaan dan mendapat perkenan Duli Yang Maha Yang di-Pertuan Agong ketika itu, Tuanku Syed Harun Putra Jamalullail.

Pada sebelah petang hari yang sama, Kuan Yew mengadakan satu sidang media untuk menjelaskan apa yang berlaku. Dalam sidang media yang berlangsung pada jam 4.30 petang, beliau melihat keluarnya Singapura dari Malaysia sebagai satu langkah terbaik dan menggesa rakyat agar kekal tenang dan tabah. Walaupun ada yang marah dengan keputusan tersebut, tetapi ramai merasa lega dengan keputusan berkenaan.

Nota kaki:

RUJUKAN:

Lim, Edmund. (2015). Secret documents reveal extent of negotiations for Separation. The Straits Times.

History.sg. (2014). SINGAPORE SEPARATES FROM MALAYSIA AND BECOMES INDEPENDENT

Mohd Yaakop, Mohd Rizal. (2009). ISU PEMISAHAN SINGAPURA-MALAYSIA: RASIONAL KESELAMATAN POLITIK. Jebat: Malaysian Journal of History, Politics and Strategic Studies, Isu ke-36. Halaman 62-89.


Kisah Lelaki Yang Mencipta AK-47

Apakah senjata yang paling berb4haya pada abad ke-20? Mungkin ramai antara kita fikirkan b0m at0m yang dianggarkan telah membvnuh seramai 200,000 orang ketika Amerika Syarikat melepaskan dua b0m tersebut di H!roshima dan N4gasak! pada tahun 1945.

Namun, terdapat satu lagi s3njata yang bertanggungjawab ke atas kem4tian yang lebih besar hingga jutaan manusia iaitu Kalashnikov ass*ult r!ffle yang lazimnya dikenali sebagai AK-47.

Asalnya AK-47 dicipta secara rahsia untuk tentera Soviet. Dianggarkan sebanyak 100 juta AK-47 dicipta sehingga ke hari ini. Kini, senjata ini dapat ditemui di seluruh dunia, termasuklah di tangan rakyat Amerika yang telah membeli AK-47 sama banyak dengan polis dan tentera Rusia pada tahun 2012.

Mikhail Kalashnikov, orang Rusia, merupakan pencipta AK-47 yang dinamakan bersempena Namanya ketika pertengahan abad ke-20. Dilahirkan pada 10 November 1919. Kalashnikov merupakan mekanik tangka di ketenteraan Soviet ketika P3rang Dvnia Ke-II. Dia mengalami keced3raan ketika Jerman meny3rang USSR pada tahun 1941.

Setelah melihat kelebihan Jerman bert3mpur menggunakan s3njata api yang lebih berkuasa, Kalashnikov mengambil jalan menghasilkan s3njata api yang lebih baik. Ketika berada dalam ketenteraan, Kalashnikov telah menghasilkan beberapa reka-bentuk sebelum menghasilkan AK-47 yang pertama. “AK-47” adalah singkatan bagi “Automat Kalashnikova 1947” – 1947 merupakan tahun pertama ia dihasilkan.

Pada tahun 1949, AK-47 telah menjadi s3njata tentera Soviet. Kemudian, ia digunakan oleh negara-negara lain dan seterusnya tersebar ke seluruh dunia. AK-47 telah menjadi simbol bendera revolusi di Vietnam, Afghanistan, Colombia dan Mozambique. Sepanjang hidupnya, Kalashnikov beberapa kali mengubah reka-bentuk s3njata itu. Pada tahun 1959, AK-47 dihasilkan dalam bentuk yang lebih ringan dan tidak terlalu menelan kos pembuatan.

Mengapa AK-47 menjadi rifel revolusi?

AK-47 tidak begitu mahal untuk dihasilkan, pendek dan ringan untuk dibawa. Ia juga mudah untuk digunakan dan mempunyai daya sentakan (recoil) yang rendah. AK-47 juga sangat berguna dalam persekitaran yang ekstrim. Ia juga tidak memerlukan penjagaan yang terlalu rumit. Kalashnikov sering berbangga dengan senjata ciptaannya kepada senjata M-16 milik Amerika Syarikat. Menurutnya ketika temuduga, tentera Amerika akan membuang M-16 dan ambil AK-47.

AK-47 juga sesuai digunakan untuk melakukan j3nayah dan keg4nasan (terr*rism). P3ngg4nas yang menyerang Olympic Village di Munich pada tahun 1972 menggunakan AK-47 dan pen3mbak rambang di Amerika Syarikat juga menggunakan s3njata yang sama ketika peristiwa di Stockton, California dan Dallas.

Pada hari ini, harga global AK-47 berada dalam sekitar ratusan dollar, sesetengahnya mampu mencecah semurah 50 dolar. Pembuatan secara besar-besaran terutamanya di negara yang rendah kos tenaga kerjanya telah menyebabkan harga AK-47 jatuh.

Kerana usahanya, Soviet Union menganugerahkan Kalashnikov Hadiah Stalin (Stalin Prize), Red Star dan Order of Lenin. Pada tahun 2007, Presiden Vladimir Putin menjadikan senapang Kalashnikov sebagai “symbol of the creative genius of our people.”

Kalashnikov meninggal dunia pada tahun 2013, umur 94 tahun. Sisa hidupnya, Kalashnikov berasa bersalah atas banyak kem4tian kerana s3njata yang dihasilkan. Kalashnikov menekankan senjata itu dihasilkan untuk pert4hanan, bukan untuk meny3rang.

RUJUKAN:


Apakah Itu Kepimpinan Melalui Situasi?

Skill atau kemahiran kepimpinan bukan semua orang ada. Tapi benda ni boleh diasah melalui pengalaman dan pendedahan melalui latihan.

Ditakdirkan satu hari nanti anda ada anak buah/subordinate, mungkin artikel ini akan berguna.Dalam satu model kepimpinan yang diperkenalkan oleh Paul Hersey dan Ken Blanchard, ada empat jenis stail ketua. Model ni dipanggil Teori Situational Leadership, kepimpinan berdasarkan situasi.

Dia bagi arahan untuk siapkan satu kerja. Dia tetapkan masa bila kerja tu kena siap. Dia bagi cara macam mana nak buat kerja tu.

Dia bagi arahan untuk siapkan satu kerja. Lepas tu dia ajar cara macam mana nak selesaikan kerja tu. Satu demi satu cara dia ajar untuk siapkan kerja. Dia tunggu sampai kerja tu siap.

Dia bagi arahan untuk siapkan satu kerja. Dia tanya dulu pekerja tu macam mana nak selesaikan tugas tu. Kalau pekerja tu memang faham, dia suruh pekerja tu siapkan. Dalam masa yang sama, dia sentiasa ikut untuk memerhatikan tindakan pekerja tu supaya dia tak tersalah.

Dia bagi arahan untuk siapkan satu kerja. Dia letak sepenuh kepercayaan untuk pekerja tu siapkan kerja tu. Buat lah macam mana cara sekalipun, kerja tu kena siap.

Empat jenis diatas ialah stail atau cara untuk memberi arahan kepada pekerja bawahan. Cara untuk memastikan seseorang pekerja menyiapkan sesuatu tugasan atau kerja.

Berbalik kepada nama model ni iaitu kepimpinan berdasarkan situasi. Penggunaan empat cara ni perlulah mengikut situasi.

Saya bagi contoh :

Tak. Cara ketiga dan keempat lebih baik untuk digunakan. Bagi dia buat kerja, perhatikan kalau dia lakukan kesilapan. Delegasi tugas sepenuhnya supaya dia ada rasa tanggungjawab, setiap apa yang berlaku adalah dibawah tanggungjawab dia.

Contoh lain :

Mana cara yang sesuai untuk dia?

Participate. Bagi satu demi satu arahan untuk siapkan tugas tu. Kalau tak diketuk, kerja tu tak siap.

Atau Directive. Bagi arahan jelas bagaimana pekerja tu nak siapkan kerja tu.

Contoh lain :

Daripada penerangan saya menunjukkan pekerja ni penuh dengan teori tapi belum tahu praktikal. Ada dua cara yang sesuai dan satu cara terlalu awal untuk digunakan keatasnya.

Ajarkan pekerja ni macam mana dia nak selesaikan tugas. Perhatikan dia buat kerja, betul atau salah.

Tapi, satu stail atau cara memberi arahan ni tak boleh digunakan secara terus menerus. Ambil balik contoh nombor dua (diatas), sekali kita guna cara Participate, seterusnya kita guna cara Supportive pula. Ada pekerja lebih s

Pekerja ni manusia. Lama kelamaan dia akan penuh dengan pengalaman. Tak mungkin 10 tahun dia kerja, tak mampu ubah sikap sambil lewa dia.

Manusia ni juga subjektif. Setiap keputusan yang dibuat semasa situasi ini berdasarkan pemikiran kritikal seseorang.

Terpulang nak bagi arahan dengan cara bagaimana pun. Tapi, sebagai seorang ketua, kesalahan anak buah adalah tanggungjawab ketua. Tugas ketua untuk memastikan anak buah tak buat salah.

Kalau dia buat salah, salah ketua sebab tak pastikan anak buah tu tak buat salah. Dan kalau anak buah tu buat salah, ketua kena cari jalan supaya anak buah tu tak ulang kesalahan.


Bakteria: Makhluk Asing Itu Wujud?

Sebelum ini, saya ada menyentuh tentang bagaimana kehidupan wujud. Kali ini, saya akan terangkan tentang kebarangkalian makhluk asing wujud berdasarkan sains biologi.

Seperti yang saya sebutkan dalam artikel sebelum ini, kesemua hidupan berasal daripada ‘primordial soup’, secara kasarnya ialah tanah berlumpur yang mempunyai kompoun organik yang membentuk proto-sel seperti fosfolipid. Seterusnya, proto-sel ini akan berinteraksi dengan proto-sel lain dan berevolusi menjadi bakteria.

Dalam sistem respirasi, kita ada 3 jenis bakteria. Satu yang bergantung kepada oksigen, satu lagi tak begitu bergantung kepada oksigen, dan akhir sekali langsung tak bergantung kepada oksigen. Bakteria yang bergantung kepada oksigen ini akan membiak dan memakan bakteria lain, dan antara yang dimakan itu ialah proteobakteria. Proteobakteria ini kemudiannya akan menjalinkan hubungan simbiosis yang bagus pada kedua-dua pihak seperti lebah dan bunga.

Proteobakteria ini menjadi mitokondria di dalam pemangsanya, sekaligus menjadi sel haiwan yang pertama. Sebab itulah mitokondria mempunyai DNA yang lain berbanding nukleus, sebab dia asalnya bakteria lain. Ada juga sel haiwan ini memakan cyanobakteria yang menjalankan fotosintesis, dan sebagaimana proteobakteria, cyanobakteria juga hidup secara simbiosis dan menjadi plastid di dalam pemangsanya, komponen fotosintesis. Hal ini menjadikan pemangsa itu menjadi sel tumbuh-tumbuhan.

Daripada dua jenis sel ini, kehidupan mula berevolusi dan beradaptasi berdasarkan keadaan alam sekeliling, melahirkan pelbagai jenis biodiversiti yang mengagumkan. Sebagai contoh, kita ada burung yang berevolusi menjadi penguin berlemak dan berbulu tebal supaya dapat menahan cuaca sejuk. Begitu juga dengan pokok periuk kera yang berevolusi menjadi pemangsa supaya dapat menampung keadaan tanah yang tak berzat.

Jadi, apa kaitan kesemua penerangan saya dengan makhluk asing? Ini jawapannya. Apa yang saya sebut di atas itu, kesemuanya berpunca daripada bakteria yang menggunakan oksigen. Saya tak sentuh pun bakteria jenis lain. Saya tak sentuh pun kisah kejadian ‘primordial soup’ dengan lebih mendalam.

Oleh kerana bakteria pengguna oksigen ini sahaja sudah cukup untuk menghasilkan biodiversiti yang sangat besar, bagaimana dengan bakteria lain? Kita takkan temui organisme kompleks yang tak menggunakan oksigen di bumi sebab keadaan di sini menyebabkan pengguna oksigen lebih berjaya. Bagaimana dengan planet lain? Boleh jadi bakteria di planet yang tak mempunyai oksigen mampu berkembang biak dan mewujudkan biodiversiti yang sama hebat dengan kita di bumi. Setiap kali meteor jatuh terhempas ke bumi, para saintis pasti akan mendapati bakteria-bakteria di dalamnya dek tindak balas kimia yang bersamaan dengan ‘primordial soup’. Ini bermakna, bakteria mampu diwujudkan di angkasa lepas!

Sekarang, saya nak sentuh tentang arkea. Arkea ialah bakteria primitif yang berevolusi supaya dapat hidup dalam keadaan ekstrem. Selalunya, bakteria inilah yang kita tak dapat bunuh dengan cara didihkan air. Setakat suhu 100 Celsius itu ibarat sejuk lagi untuk mereka. Juga di kawasan yang sangat sejuk di antartika, mereka mampu membiak seperti bakteria biasa. Suhu -2 Celsius itu masih panas. Di mana-mana tempat yang ekstrem, nilai asid yang tinggi, tekanan air yang tinggi, Laut Mati, kita boleh jumpa arkea-arkea ini.

Apa kepentingan saya cerita tentang arkea? Mudah sahaja. Sekarang, bayangkan kalau keluarga arkea ni beradaptasi. Pasti biodiversiti yang terlahir daripada arkea semestinya organisme yang kuat dan tahak lasak seperti xenomoprh ‘alien’.Saya harap sangat bakteria-arkea tak berevolusi menjadi ‘alien’, mahupun Cthulhu, Shub-Niggurath, Yog-Sottoth dan pelbagai lagi jenis makhluk Eldritch.


Ilmu Menafsir Mimpi Ibn Sirin

Salah satu ilmu yang semakin kurang didapati, tetapi rancak disembangkan di warung kopi ialah ilmu tafsir mimpi. Ia amat menarik untuk dikaji dan menggiurkan untuk dialami.

Sigmund Freud menulis The Interpretation of Dreams dalam disiplin psychology bagi mengaplikasi psychoanalysis. Mimpi didakwa sebagai produk minda bawah sedar manusia.

Ibnu Sirin menulis kitab Tafsir Mimpi yang laris di toko buku agama. Ianya masih dicetak dan menjadi koleksi hampir semua maktabah peribadi orang lama-lama.

Soalnya, bagaimanakah mimpi terjadi.

Mimpi terbahagi kepada 3. Mainan tidur, dari syaitan dan dari malaikat.

Kalau mainan tidur, itu yang dari produk minda bawah sedar. Kita nak dapat apa yg tak dapat masa jaga. Sampai termimpi-mimpi. Pengaruh emosi dan rembesan hormon.

Kalau dari syaitan. Ini petanda gangguan. Mimpi kendong bayi bertukar nesan. Jatuh dari tempat tinggi. Dengar tangisan. Ishh ngerii. Disunatkan isyarat ludah ke kiri 3 kali dan baca taawuz.

Kalau dari malaikat, haaa ini yang biasa kita cerita. Imam al-Ghazali dalam Ihya Ulumiddin menerangkan, yang malaikat melihat roh-roh sewaktu tidur. Maka malaikat mengisyaratkan sesuatu yang tertulis di Luh Mahfuz dengan cara perumpamaan. Disampaikan kepada roh manusia yang tidur itu. Mimpi sebegini perlukan takwilan daripada ahlinya yang mengerti Ilmu Laduni.

Ibni Sirin di zamannya pernah diziarahi beberapa lelaki.

“Aku bermimpi seakan-akan aku menuangkan minyak zait dalam buah zaitun.”

Jawabnya, “Kalau engkau ada hamba perempuan, baik engkau periksa betul-betul. Sesungguhnya dia ibumu yang ditawan pada masa engkau kecil. Kerana buah zaitun itu yang menghasilkan minyak zaitun. Lalu ia kembali ke asalnya.”

Setelah diselidik, benarlah tafsiran Ibnu Sirin. Ibunya ditawan dalam peperangan sewaktu dia masih kecil.

Lelaki lain bertanya.

“Aku bermimpi seakan-akan aku mengikatkan mutiara pada leher babi.”

“Engkau sesungguhnya mengajarkan ilmu hikmah pada bukan ahlinya.”

Telahan Ibnu Sirin benar belaka.

RUJUKAN:

Imam al-Ghazali. Ihya Ulumiddin.


Budaya ‘Ghost Bride’ Dalam Masyarakat Cina

Siapa yang dah tengok trailer rasmi ‘The Ghost Bride’? Oleh Netflix. Saya sangat tertarik dengan detail dalam siri ini. Ia membawa kita kepada era kolonial Melaka sekitar 1890-an dan merupakan siri pertama Netflix yang berdialog Bahasa Mandarin.

Walaupun novel dengan tajuk yang sama karya Yangsze Choo ditulis dalam Bahasa Inggeris, namun pihak produksi dan Netflix bersetuju penggunaan Bahasa Mandarin kerana dilihat lebih relevan dengan latar belakang budaya Peranakan dan dapat menambahkan lagi rasa autentik bagi siri ini.

Penggunaan Bahasa Mandarin juga diharap dapat menjangkau kelompok penonton yang lebih besar dalam peringkat global. Detail dalam suasana dan budaya Peranakan tradisional diserlahkan dengan begitu indah dan misteri dalam trailer ni.

Berdasarkan trailer berdurasi 2 minit 30 saat ini, ia mengisahkan tentang Li Lan yang dikahwinkan dengan seorang lelaki yang sudah men!nggal dunia tetapi berasal dari keluarga kaya. Li Lan dihantui oleh lelaki tersebut dalam mimpinya dan melakukan rundingan bersama untuk menyelamatkan ayahnya.

Jika dikaji secara lebih mendalam, budaya ini rupanya sudah bertapak sejak 3,000 tahun dahulu. Mengikut catatan Marjorie Topley, adat perkahwinan hantu hanya diamalkan di rantau ini bermula sekitar 1950an. Perkahwinan hantu atau lebih dikenali sebagai ‘Yin Ch’u’ dalam masyarakat Cina ialah penyatuan antara sepasang pengantin yang sudah men!nggal dunia atau perempuan yang masih hidup dikahwinkan dengan lelaki yang sudah men!nggal.

Adat ini lebih sinonim dalam masyarakat Kantonis. Siap ada perkhidmatan pencari jodoh khas dan tokong yang masih berkhidmat untuk perkahwinan ini di Singapura.

Dr Huang Jingchun dari Universiti Shanghai menerangkan ideologi di sebalik kepercayaan ini. Beliau menjelaskan kepercayaan masyarakat Cina tentang perlunya perkahwinan ini ialah disebabkan oleh kepercayaan adanya hidup selepas kem4tian. Jadi, jika seseorang tidak berkahwin semasa hidupnya, dia tetap perlu berkahwin selepas aj4l menjemput.

Mengikut adat, perkahwinan ini dilangsungkan atas sebab-sebab berikut :

Terdapat dua jenis upacara perkahwinan bergantung kepada keadaan pengantin sama ada kedua-dua sudah men!nggal atau pengantin perempuan masih hidup.

Bagi perkahwinan dua orang yang sudah men!nggal, majlis akan dijalankan dengan gabungan upacara perkahwinan dan pengebvmian mengikut tradisi Cina.

Dua patung yang dibuat daripada papier mache dan buluh digunakan sebagai simbolik pengantin lelaki dan perempuan untuk upacara perkahwinan. Patung tersebut dipakaikan baju beserta aksesori seperti ‘bowtie’ dan hiasan kepala.

Dua patung tersebut didudukkan dekat meja yang penuh dengan makanan yang digunakan untuk upacara kem4tian.  Banyak objek-objek berskala sebenar yang diperbuat daripada buluh diletakkan untuk kegunaan pengantin pada dunia selepas m4ti.

Antaranya set meja makan, peti ais, pakaian, termasuk kereta. Pada waktu subuh setelah selesai upacara, semua barangan tersebut termasuk ‘pengantin’ akan dibakar dan dibawa ke dunia kem4tian.

J3nazah pengantin perempuan akan dialihkan dan disem4dikan bersama pengantin lelaki. R0hnya pula akan diiring oleh sami. Selepas upacara selesai, keluarga itu akan mengambil seorang cucu angkat untuk meneruskan susur galur. Cucu angkat itu pula perlu sentiasa memberi penghormatan kepada pengantin perempuan tersebut dan menganggapnya sebagai ibu kandung sendiri.

Bagi pengantin perempuan yang masih hidup, keluarga pihak lelaki perlu menawarkan pulangan lumayan kepada perempuan itu kerana sanggup menjadi pasangan kepada si m4ti. Sebelum upacara bermula, pengantin perempuan perlu berikrar dengan ‘vow of celibacy’ iaitu ikrar yang menyekat seseorang supaya kekal bujang dan tidak melakukan hubungan seks dengan sesiapa. Semasa upacara, seekor ayam jantan putih akan menjadi pengganti kepada pengantin lelaki. Ayam itu juga akan diarak dalam kereta berhias dan menemani pengantin dalam upacara bertemu saudara.

Tapi dalam trailer tu tak tunjukkan perkahwinan Li Lan. Tak sabar pula rasanya nak tonton bagaimana Netflix menyampaikan upacara ini nanti. Ia pastinya akan menjadi titik utama bagi siri ini. Tapi apa yang kita tahu, perincian dari segi pakaian dan lokasi penggambaran siri ini telah dikaji dengan begitu dalam bagi menghasilkan sebuah karya yang epik.

Menurut penerbit eksekutif, Zainir Aminullah, siri ini ialah gabungan beberapa genre iaitu romantik, seram, sejarah dan fantasi dan merupakan satu format yang jarang diketengahkan. Ia juga merupakan satu pertaruhan buat negara kita. Dari kru penerbitan sehingga pelakon, siri ini melibatkan hampir 99% rakyat Malaysia.

Ini menaruhkan kita harapan begitu besar pada siri ini dan diharap dapat mengangkat budaya Malaysia yang begitu jarang diketahui seperti perkahwinan hantu ke mata dunia. Tak lupa juga pada keindahan dan mistik tradisi Peranakan dan latar belakang klasik Melaka. Siri ini sudah ditayang sejak 23 Januari ini. Jadi, anda bolehlah binge-watch siri ‘The Ghost Bride’ bermula cuti Tahun Baru Cina kali ini.

RUJUKAN:

Cantonese Society In Hong Kong & Singapore – Jean DeBernardi

Ghost Marriages: Inside The 3,000-Year-Old Chinese Tradition That Ended Up In Melaka. https://cilisos.my/ghost-marriages-inside-the-3000-year-old-chinese-tradition-that-ended-up-in-melaka/

‘The Ghost Bride’ directors tell us what it’s like working with an all-Malaysian crew and why the Netflix series was shot in Mandarin. https://sea.mashable.com/entertainment/8721/the-ghost-bride-directors-tell-us-what-its-like-working-with-an-all-malaysian-crew-and-why-the-netfl

This Netflix Show Is Based On A Real-Life Old Tradition Of Ghost Marriages In Malaysia.


Tragedi Pengganas New Zealand: Benarkah Melayu Bangsa Xenophobia (Takut Orang Asing)?

Pengguna facebook di bawah melaungkan bahawa tiadalah beza xenofobia, ideologi yang dipegang oleh pengganas neo-nazi tempoh hari dengan situasi masyarakat Malaysia. Katanya tidaklah bezanya “ketuanan” di Malaysia yang saya percaya merujuk kepada “ketuanan Melayu”. Katanya, asas kepada ketuanan ini datang daripada perasaan xenophobia (perasaan takut akan orang/bangsa asing).

Malay Custodian (istilah yang lebih tepat daripada Malay Supremacy) adalah sebuah kontrak sosial yang dimeterai oleh negara kita, bukanlah berasaskan perkauman, sebaliknya sebelum ia dijadikan pasak kepada negara kita, ia mendapat persetujuan daripada kaum Cina dan India ketika itu sebelum sama-sama mendapatkan kemerdekaan.

Daripada Malay Custodian inilah lahirnya Hak 153 yang dimenjadi salah satu azimat yang menjadi pegangan rakyat Malaysia dalam perlembagaan. Apabila penyertaan Sabah dan Sarawak ke dalam negara Malaysia, ia turut membawa penyertaan suku-suku Pribumi Borneo seperti Dayak, Iban, Kadazan-Dusun, Bajau, dan Melayu Borneo sendiri menjadi sebahagian daripada Malay Custodian, atau ketika ini, kita boleh panggil sebagai Pribumi Custodian.

Tidak pernah wujud sebarang perasaan xenophobia dalam kalangan rakyat Malaysia. Orang Melayu menerima kedatangan orang Cina dan India dalam jumlah yang sangat tinggi jutaan banyaknya, seperti saudara mereka sendiri.

Kata Tun Sambanthan, tiada bangsa sebaik seperti orang Melayu:

“Where else can you find a more charitable, a more polite, a more decent race than the Malay race?

Where else can you get such politically decent treatment for any immigrant race? Where else in the history of the world?”

Terjemahan kasar:

“Di mana anda boleh dapatkan bangsa yang sebaik budi, semurah hati dan sebaik seperti mana bangsa Melayu? Di mana anda boleh melihat layanan sedemikian rupa kepada bangsa pendatang? Di mana lagi layanan sebaik ini dalam sejarah dunia?”

Kata-kata daripada beliau ini masih lagi dipegang orang Melayu sehingga hari ini. 10 orang terkaya di Malaysia masih lagi orang Cina dan India, bahkan jutawan Melayu seperti Tan Sri Syed Mokhtar sendiri dah terkeluar dari senarai.

Sepanjang 60 tahun, orang Cina dan India masih boleh hidup aman kecuali 13 Mei yang berlaku kerana jurang ekonomi antara kaum dan provokasi tidak bertanggungjawab beberapa parti politik ketika itu. Selebihnya, insiden yang berlaku di New Zealand tidak wujud.

Faktanya, di New Zealand sendiri mempunyai “ketuanan” yang persis “ketuanan Melayu” sendiri khas untuk pribumi Maori. Treaty of Waitangi (TOW) adalah dokumen penubuhan New Zealand dan perjanjian yang melibatkan Monarki Britain dan orang peribumi New Zealand iaitu kaum Maori.

Waitangi adalah nama tempat di mana perjanjian ini ditandatangani oleh wakil istana Britain dan wakil suku kaum Maori pada 6 Februari 1840. Melalui perjanjian ini, New Zealand sehingga hari ini memberikan keistimewaan kepada bangsa peribumi dalam hal pendidikan, kuota biasiswa, polisi berkaitan tanah dan lain-lain.

Jadi, bentuk “ketuanan” yang diperkatakan di New Zealand tidak ada bezanya juga dengan “ketuanan” yang dipegang oleh orang Melayu. Ketuanan yang membawa kepada definisi kontrak sosial yang dipersetujui oleh semua kaum demi menjaga hak pribumi di negara masing-masing yakni orang Melayu, orang asli dan juga suku-suku Sabah-Sarawak.

Adapun manifesto yang dipegang oleh pengganas neo-nazi di New Zealand pula bercakap mengenai bagaimana jijiknya dia melihat bagaimana kebudayaan “kulit putih” yang tercemar dengan kehadiran para pendatang di negara-negara di mana budaya kulit putih Eropah berdiri. Perasaan white-supremacist yang dibawa oleh pengganas ini sendiri adalah sebuah bentuk pencemaran kontrak sosial yang termeterai antara orang pribumi Maori dan kulit putih.

Apakah ideologi jijik melihat kebudayaan orang Cina dan India di Tanah Melayu ialah bentuk “malay-supremacy” yang dipegang oleh orang Melayu di sini?

Tidak! Perkahwinan campur sentiasa berlaku walaupun dalam keluarga Konservatif Melayu sekalipun! Perayaan bebas disambut di sana sini. Parti yang bertanding pun dalam PRU mengandungi gabungan Melayu dan bukan Melayu hatta PAS sekalipun dengan sayap bukan Islam mereka dalam Gagasan Sejahtera.

Bahkan orang Melayu menyedari bahawa identiti mereka hari ini adalah daripada campuran pelbagai orang asing. Ia merangkumi gabungan orang Jawa, Bugis, Aceh, Minangkabau, Jawi Peranakan. Ada yang kacuk Arab, kacuk India, kacuk Cina ke dalam rumpun yang lebih besar. Perhatikan puisi di bawah:

“Melayu di tanah Semenanjung luas maknanya:Jawa itu Melayu, Bugis itu MelayuBanjar juga disebut Melayu,Minangkabau memang Melayu,Keturunan Acheh adalah Melayu,Jakun dan Sakai asli Melayu,Arab dan Pakistani, semua MelayuMamak dan Malbari serap ke MelayuMalah mua’alaf bertakrif Melayu(Setelah disunat anunya itu).”

Puisi Usman Awang di atas dah cukup dijadikan hujah kukuh. Kalau perasaan xenophobia (takut akan orang asing) itu benar-benar wujud dalam bangsa Melayu, tidak mungkin asas identiti mereka sendiri yang merupakan gabungan orang asing membentuk ras Melayu tidak akan wujud dan diterima oleh kami semua!

Malay Custodian yang dipegang oleh rakyat Malaysia dan orang Melayu adalah berbeza daripada manifesto lelaki pengganas neo-nazi tempoh hari. Bahkan, konsep ketuanan pribumi Maori wujud di New Zealand adalah saling tak tumpah seperti kontrak sosial yang seringkali disalah sangka sebagai “bentuk penindasan orang Melayu” dan kontrak sosial yang lahir dari “ketuanan Melayu.”

Kalau negara terbuka dan mangsa tragedi seperti New Zealand tidak pernah langsung membangkitkan “ketuanan Maori” (kontrak sosial hak pribumi Maori) dengan pengganas neo-nazi di sana, kenapa kita tiba-tiba gatal tangan nak samakan Malay Custodian dengan ideologi pengganas Neo-Nazi?

P.S:  Xenofobia sangat ke orang Malaysia apabila setiap Jumaat boleh jer bergesel bahu dengan orang Bangladesh, Pakistan, Indonesia dan Rohingya.